Bibl/Levr Oséa - Wikimammenn\nL. Prud’homme, 1866 (Levr kentañ Eil levr, p. 235-244)\n◄ Levr Daniel. Levr Oséa. Levr Joel. ►\n3. Gan̄d aoun na ziwiskfenn anézhi enn noaz, ha n’hé lakajenn da véza ével é deiz hé ganédigez, n’hé lakajenn da véza ével eunn distrô, n’hé lakajenn da véza ével eunn douar dihen̄t, ha n’hé lazchenn gan̄d ar zéc’hed.\n1. Neûzé ann Aotrou a lavaraz d’in : Kéa adarré, ha kâr eur c’hrég karet gan̄d eur miñoun hag hî avoultr, ével ma kâr ann Aotrou bugalé Israel, pa zellon̄t-hî oud douéed a-ziavéaz, hag é karon̄t gwaskadur ar gwîn. <bnowiki/>\nGourdrouzou Doué a-éneb ar véleien, ar brin̄sed, hag ar bobl a Israel.\nl. Sélaouit ann dra-man̄, béleien ; likit évez, tî Israel ; ha rôit skouarn, tî ar roué : râg éma ar varn war-n-hoc’h, ô véza ma oc’h deûet da lindâg er wéré, ha da roued lédet war ann Tabor.\n2. Ann hostivou hoc’h eûz distrôet enn dounder : ha mé em eûz hô tamallet eûz a gémen̄t-sé holl.\n3. Mé a anavez Éfraim, hag Israel né két kuzet ouz-in : pénaoz bréma en em rô Éfraim d’ar c’hadélez, hag eo en em zaotret Israel.\n4. Na rôin̄t két hô ménosiou da zistrei oud hô Doué, ô véza ma éma ar spéred a c’hadélez enn hô c’hreiz, ha na anavézon̄t két ann Aotrou.\n5. Ha balc’hder Israel en em ziskouez war hé zremm ; hag Israel hag Éfraim a gouézô enn hô fallagriez, ha Juda ivé a gouézô gan̄t-hô .\n6. Gan̄d hô dén̄ved, ha gan̄d hô éjenned éz ain̄t da glaskout ann Aotrou, ha n’her c’havin̄t két : en em dennet eo diout-hô.\n7. Lézen ann Aotrou hô deûz torret, ô véza ma hô deûz ganet mipien a-ziavéaz : abenn eur miz ac’hann é vézin̄t dispennet gan̄t kémen̄t a zô d’ézhô .\n8. Sounit gan̄d ar c’horn é Gabsa, ha gan̄d ar c’horn-boud é Rama : iouc’hit é Bétaven, ha war da lerc’h, Benjamin.\n9. Éfraim a vézô glac’haret é deiz hé gastiz : é breûriézou Israel em eûz diskouézet va gwirionez.\n10. Prin̄sed Juda a zô deûet ével ar ré a loc’h ann harzou : skuḻa a rinn war-n-ézhô va buanégez ével dour.\n11. Tamallou é-gaou a c’houzan̄vô Éfraim ; gan̄d ar varn é vézô man̄tret ; ô véza ma en deûz déraouet heûlia al lousdoni.\n12. Râk-sé ounn ével eunn tartouz évid Éfraim, hag ével breinadurez évit tî Juda.\n13. Hag Éfraim a wélaz hé zinerzded, ha Juda hé chaden : hag Éfraim a iéaz étrézég Assur, hag a gasaz da gavout eur roué évid hé warézi : hôgen hén̄ na hellô két hô iac’haat, na terri hô chaden.\n14. Râk mé a vézô ével eul léonez évid Éfraim, hag ével eul léonik évit tî Juda : mé, mé a grogô enn-han̄, hag a iélô kuît : hé gâs a rinn gan-én̄, ha dén n’hé skrapô diouz-in.\n15. Mé a iélô hag a zistrôi d’am léac’h : kén na zeûot da fallaat, ha da glaskout va dremm.\nBugalé Israel enn hô glac’har a hastô distrei oud ann Aotrou.\n1. Enn hô en̄krez é savin̄t min̄tin-mâd étrézég enn-oun : Deûit, ha distrôomp oud ann Aotrou :\n2. Râg hén̄ eo en deûz kroget enn-omp, hag é tieûbô ac’hanomp ; hén̄ eo en deûz skôet gan-é-omp, hag a iac’hai ac’hanomp.\n3. Ar vuez a rôi d’é-omp a-benn daou zervez ; hag enn trédé deiz hol lakai da zével, hag é vévimp dira-z-han̄. Neûzé hor bézô ar wiziégez, hag éc’h heûḻimp ann Aotrou évid hé anaout. Hé zonédigez a zô aozet ével ar goulou-deiz, hag hén̄ a zeûi war-n-omp ével ar glaô abréd hag ar glaô divézad a gouéz war ann douar.\n4. Pétrâ a rinn-mé d’id, Éfraim ? Pétrâ a rinn-mé d’id, Juda ? Hô trugarez a zô ével koabr ar min̄tin, hag ével ar glîz a drémen gan̄d ar min̄tin.\n5. Râk-sé em eûz hô fustet gan̄t va froféded, hag em eûz hô lazet gan̄t geriou va génou : da varnédigézou a vézô ker skléar hag ar goulou.\n6. Râg gwell eo gan-én̄ ann drugarez égéd ann azeûlidigez ; ha gwiziégez Doué, égéd ar sakrifisou-losk.\n7. Hôgen ar ré-zé ével Adam hô deûz torret ar gévrédigez, hag a zô bét énô disléal em c’hén̄ver.\n8. Eur géar ôberourien idolou eo Galaad ; saotret eo gan̄d ar goâd.\n9. Hag ével ma aoz al laéroun spiou war hen̄t Sichem évit laza ar ré a drémen, ével-sé en em stroll ar véleien : râg gwallou na réon̄t kén.\n10. É tî Israel em eûz gwélet eunn dra argarzuz : énô éma gadélez Éfraim, ha saotr Israel.\n11. Ha té ivé, Juda, laka ar médérez évid-od, kén na likiinn va fobl da zistrei diouc’h ar sklavérez.\nBuanégez Doué a-éneb hé bobl enn abek d’hé fallagriez.\n1. Pa fellé d’in iac’haad Israel, eo en em ziskouézet fallagriez Éfraim, ha drougiez Samaria, gan̄d hô ôberiou gaou : hag al laer en deûz gwastet enn diabarz, hag ar preizer enn diavéaz.\n2. Ha na lavaren̄t két enn hô c’halounou pénaoz é teû koun d’in eûz hô holl zrougiez : râk bréma hô gwall ôberiou a zô war hô zrô : dirâk va dremm in̄t gréat.\n3. Laouénéet hô deûz ar roué gan̄d hô drougiez, hag ar brin̄sed gan̄d hô gevier.\n4. Avoultrerien in̄t holl, ével eur fourn tommet gan̄d ar fournier : éhanet eo kéar eunn nébeut abaoé ma eo bét kemmesket ar gôell, bété ma eo savet ann toaz holl.\n5. É deiz hor roué, ar brin̄sed a zeûaz da ziboella gan̄d ar gwîn : hén̄ a astennaz hé zourn d’hé zûd direiz.\n6. Hî a rôaz hé c’haloun d’ézhan̄ ével eur fourn, pa aozé spiou d’ézhô : ar fournier en deûz kousket héd ann nôz, hag hén̄ hé-unan diouc’h ar min̄tin zô bét losket ével eur flamm dân.\n7. Tommet in̄t bét holl ével eur fourn, hag hô deûz devet hô barnerien : hô rouéed holl a zô kouézet : hag hini anézhô n’en deûz garmet étrézég enn-oun.\n8. Éfraim hé-unan a zô en em gemmesket gan̄t ar brôadou : Éfraim a zô deûet ével eur bara poazet dindân al ludu, ha né két bét trôet.\n9. Ann diavésidi hô deûz loun̄ket hé ners, hag hen̄ n’en deûz két hé wézet : gwenn eo deûet hé vléô, hag hén̄ n’en deûz két hé wézet.\n10. Ha balc’hder Israel a vézô vuéléet dirâg hé zaoulagad : hag hî na zistrôin̄t két oud ann Aotrou hô Doué, ha na glaskin̄t két anézhan̄ é kémen̄t-sé holl.\n11. Éfraim a zô hén̄vel oud eur goulm diboell ha digaloun : ann Éjipt hô deûz galvet, étrezég ann Assiried in̄t éat.\n12. Pa vézin̄t éat enn hen̄t, é lédinn va rouéjou war-n-ézhô : hô zenna a rinn ével evned ann én̄v ; hô c’hastiza a rinn hervez ma hô deûz hé glévet enn hô strolladou.\n13. Gwâ hî, ô véza ma in̄t en em dennet diouz-in : gwastet é vézin̄t, ô véza ma hô deûz torret va lézen. Hô dasprénet em eûz, hag hî hô deûz lavaret gévier diwar va fenn.\n14. N’hô deûz két garmet enn hô c’haloun étrézég enn-oun, hôgen iouc’het hô deûz enn hô gwéléou ; war ann éd ha war ar gwîn hô deûz lékéat hô mennoz, hag hî a zô en em dennet diouz-in.,\n15. Pa em eûz ho c’hastizet, ha pa em eûz krévéet hô divrec’h, hô deûz mennet drouk diwar va fenn.\n16. Distrôet in̄t évit béza dic’héô ; deûet in̄t ével eur warek touelluz ; hô frin̄sed a gouézô dindân ar c’hlézé, enn abek da ziboell hô zéôd. Goab a vézô gréat anézhô é brô ann Éjipt.\nGourdrouzou névez a-énep pobl ann Aotrou.\n1. Kémer eur c’horn-boud enn da c’hénou ével eunn érer war dî ann Aotrou, ô véza ma hô deûz torret va c’hévrédigez, ha ma hô deûz dilézet va lézen.\n2. Israel a c’halvô ac’hanoun, ô lavarout : Va Doué, da anaout a réomp.\n3. Israel en deûz distolet ar mâd, ann énébour a heskinô anézhan̄.\n4. Dré-z-hô hô-unan hô deûz rénet, ha nann dré-z-oun-mé : prin̄sed in̄t bét, ha n’em eûz két hé wézet : gan̄d hô arc’han̄t ha gan̄d hô aour hô deûz gréat idolou évit-hô ; ha sé en deûz hô c’hollet.\n5. Diskaret eo da leûé, Samaria : savet eo va frouden enn ho énep : bété pégeit na hellin̄t két en em c’hlana ?\n6. Eûz a Israel hé-unan é teû : eur méchérour eo en deûz hé c’hréat, ha né két Doué ; neûzé leûé Samaria a zeûi ével eur gwiad kefnid.\n7. Râg avel hô deûz hadet, hag arné é médin̄t : na choumô két eur gorsen éd enn hé zâ : ann damoézen na rôi két a vleûd ; pé ma rô, é vézô loun̄ket gan̄d ann diavésidi.\n8. Loun̄ket eo Israel : bréma eo deûet é-touez ar brôadou ével eul léstr loudour.\n9. Râg hî a zô piñet étrézég Assur, azen gouéz a labour évit-han̄ hé-unan : Éfraim en deûz gôpréet hé garan̄tésiou.\n10. Hôgen goudé ma hô dévézô gôpréet ar brôadou, neûzé é strollinn anézhô : hag hi a éhanô eunn nébeût da gaout béac’h ar roué hag ar brin̄sed.\n11. O véza ma en deûz Éfraim paottet ann aotériou évit péc’hi, eo bét gréat d’ézhan̄ aotériou évid ar gwall.\n12. Skrivet em eûz évit-hô eul lôd brâz eûz va lézennou, péré hô deûz sellet ével pa né ven̄t két bét évit-hô.\n13 Rôou a gennigin̄t d’in, hostivou a lazin̄t évid-oun, hag é tebrin̄t ar c’hîg anézhô, hag ann Aotrou n’hô digémérô két : neûzé en dévézô koun eûz hô fallagriez, hag é emwélô ho féc’héjou : hi a zistrôi d’ann Éjipt.\n14. Hag Israel en deûz an̄kounac’héet hé grouer, hag en deûz savet templou ; ha Juda en deûz savet kalz kériou kré ; hôgen mé a gasô tân war hé gériou, hag a zévô hé diez kaer.\nIsrael a c’houzan̄vô ann naoun hag ar sklavérez enn abek d'hé béc’héjou.\n1. Israel, n’en em laouéna két, na drîd két ével ar boblou all, ô véza ma oud en em dennet diouc’h da Zoué ; ha ma éc’h eûz gédet gôbr war ann holl leûriou éd.\n2. Al leûr hag ar waskel na vagô két anézhô, hag ar gwîn a douello anézhô.\n3. Na choumin̄t két é douar ann Aotrou. Éfraim a zistrôi enn Éjipt, hag enn Assiria é tebrô traou saotret.\n4. Na gennigin̄t két ar gwîn d’ann Aotrou, ha na vézin̄t két hétuz d’éz-han̄ : hô sakrifisou a vézô ével bara ar wélerien : kémen̄d hini a zébrô anézhan̄ a vézô saotret : râg hô bara évid hô buez, n’az ai két é tî ann Aotrou.\n5. Pétrâ a réot-hu é deiz al lîd, é deiz gouél ann Aotrou ?\n6. Râk chétu é tec’hon̄t diouc’h ar gwastérez : ann Éjipt hô strollô, Memfiz hô bésiô : al linad a zavô war hô arc’han̄t a garon̄t dreist-holl, ar zérégen a greskô enn hô zellou.\n7. Deisiou ann emwél a zô deûet, deûet eo deisiou ann distol : gwéz, Israel, pénaoz eo foll ar broféded ; ha diskian̄t ann dûd spérédek, enn abek d’al lôd brâz eûz da fallagriezou ; hag eûz da follen̄tésiou paot.\n8. Da évésiad é tlié béza Éfraim évit va Doué : ar profed a zô deûet da eul lindâg a wastérez war hé holl hen̄chou, ha da follen̄tez é ti hé Zoué.\n9. Gan̄d dounder hô deûz péc’het, ével é deisiou Gabaa : Doué en dévézô koun eûz hô fallagriez, hag a emwélô hô féc’héjou.\n10. Ével bôdou-rézin enn distrô em eûz kavet Israel : ével ar c’hen̄ta frouez eûz a vâr ar wézen-fiez, em eûz gwélet hô zadou, : hôgen hî a zô éat da gaout Béelfégor, hag a zô pelléet diouz-in enn eunn doaré mézuz ; hag hî a zô deûet da véza argarzuz, ével ar péz hô deûz karet.\n11. Gloar Éfraim a zô éat war-nich ével eunn evn, adaleg ar ganédigez, hag adalek kôv ar vamm, hag adaleg ann en̄géhen̄tadurez.\n12. Ha pa zeûjen̄t da vaga hô bugalé, é likiinn anézhô divugalé e-touez ann dûd : hôgen gwâ hî pa vézinn en em dennet diout-hô.\n2. Pa c’halven̄t anézhô, éz éan̄t kuît a zira-z-hô : viktimou a lazen̄t da Vaalim, sakrifisou a réan̄t d’ann idolou.\n3. Ha mé a oa ével tâd-mager Éfraim, hag é tougenn anézhô étré va divrec’h : hag hî n’hô deûz két gwézet ez oa mé a brédérié anézhô.\n4. Hô didennet em eûz gan̄d éréou ann dén, gan̄t chadennou ar garan̄tez : bét ounn évit-hô ével ar géô a lékéat war hô génou : ha rôet em eûz da zibri d’ézhô.\n5. Na zistrôi két é brô ann Éjipt ; hôgen Assur a vézô da roué d’ézhan̄, ô véza né két fellet d’ézhô distrei.\n6. Ar c’hlézé a gouézô war hé geriou, hag a vévézô hé dûd dilennet, hag a loun̄kô hô fennou-kéar.\n7. Ha va fobl a c’hédô ma tistrôinn : hôgen lékéat é vézô war-n-ézhô holl eur géô, ha na vézô tennet gan̄d dén.\n8. Pétrâ a rinn-mé évidod, ô Éfraim ; pénaoz é warézinn-mé ac’hanod, ô Israel ? Pénaoz az tilézinn-mé ével Adama, az likiinn-mé ével Séboim ? Trôet eo va c’haloun enn-oun ; kéflusket eo gan̄d ar c’heûz.\n9. Na lézinn két va buanégez da ziboella : na drôinn két da golla Éfraim : râk Doué ounn, ha n’ounn két eunn dén : ar san̄t ounn enn da greiz, ha n’az inn két é-kreiz da géar.\n10. War-lerc’h ann Aotrou éz ain̄t, hag hén̄ a iudô ével eul léon : ha pa iudo hén̄, é krénô bugalé ar môr.\n11. Hag hî a gémerô hô nich eûz ann Éjipt ével eunn evn, hag eûz a vrô ann Assiried ével eur goulm ; ha mé hô lakai enn hô ziez, émé ann Aotrou.\n12. Éfraim en deûz va gelc’hiet a c’hevier, ha tî Israel a doullérez : hôgen Juda a zô bét da dést féal da Zoué ha d’hé sen̄t.\nRébechou ha gourdrouzou ann Aotrou a-éneb Éfraim.\n1. Éfraim en em vag gan̄d avel, hag a glask ar c’hrouéz : héd and deiz é paott ar gévier hag ann diboell : kévrédigez en deûz gréat gan̄d ann Assiried, hag hé éôl en deûz kaset d’ann Éjipt.\n2. Ann Aotrou éta a varnô Juda, hag a emwélô Jakob : hervez hé hen̄chou, hag hervez hé ôberiou é tistolô d’ézhan̄.\n3. É kôv hé vamm é trec’haz hé vreûr : hag enn hé ners é c’hourennas oud ann éal.\n4. Hag hén̄ a oé tréac’h d’ann éal, hag en em nerzaz : gwéla a réaz hag é pédaz anézhan̄ : é Bétel é kavaz anézhan̄, hag énô é komzaz ouz-omp.\n5. Hag ann Aotrou Doué ann arméou a zeûaz da Aotrou d’hé goun.\n6. Ha té, distrô oud da Zoué : mîr ann drugarez hag ar varn, ha laka bépréd da c’héd enn da Zoué.\n7. Kanaan en deûz enn hé zourn eur valan̄s touelluz : ann drouk-komz a gâr.\n8. Hag Éfraim en deûz lavaret : Koulskoudé ounn deûet da véza pinvidik, hag em eûz kavet eunn idol d’in : ha na vézô két kavet em holl ôberiou, na fallagriez na péc’hed.\n9. Ha mé eo ann Aotrou, da Zoué, en deûz da dennet eûz a vrô ann Éjipt, hag a lakai ac’hanod adarré enn da ziez, ével enn deisiou lîd.\n10. Ha mé em eûz komzet dré ar broféded, hag em eûz paottet ar gwélédigésiou, ha dré c’hénou ar broféded ounn bét hévélébékéet.\n11. Pa oa idolou é Galaad, enn-aner é oa é réan̄t sakrifisou da éjenned Galgal : râg hô aoteriou n’int mui néméd é doaré berniou mein war irvi ar parkou.\n12. Jakob a zô bét tec’het é brô ar Siria, hag Israel en deûz servichet évid eur c’hrég, hag en deûz meset évid eur c’hrég.\n13. Gan̄d eur profed en deûz ann Aotrou tennet Israel eûz ann Éjipt, ha gan̄d eur profed en deûz hé viret.\n14. Éfraim gan̄d hé c’houérvdér en deûz didennet va buanégez ; râk-sé hé c’hoad a gouézô war-n-ézhan̄, hag hé Aotrou a zistolô d’ézhan̄ hé vézégez.\n8. Ar ré a azézô dindân hé skeûd a vézô trôet : névézi a rain̄t ével ann éd, hégina a rain̄t ével ar winien : ar vrud anézhan̄ a vézô ével hini gwîn al Liban.\n9. Éfraim, pétrâ a vézô hivizikenn étré mé hag ann idolou ? Mé a zélaouô out-han̄, mé hé lakai da greski ével eur wézen-sapr glâz : enn-oun é kavi da frouez.\n10. Piou a zô fûr hag a boell kémen̄t-man̄ ? Piou a zô poellek hag a oar anézhô ? Râg éeun eo hen̄chou ann Aotrou, hag ann dûd reiz a valéô enn-hô ; hôgen ar ré fallagr a gouézô enn-hô.\nAdtapet diwar « https://br.wikisource.org/w/index.php?title=Bibl/Levr_Oséa&oldid=58868 »\nKemmoù diwezhañ degaset d'ar bajenn-mañ d'an 28 Kzu 2013, da 16:43.


Karabinenn - Wikipedia\nAn M1 Garand hag an doare berraet, an M1 Carbine\nKarabinenn a vez graet eus un arm-tan gant ur c'hanol hir met berroc'h eget hini ur fuzuilh pe ur mousked. Darn anezho zo doareoù berraet eus fuzuilhoù all, o tennañ ar memes doare bolodoù. Lod all a c'hell tennañ bolodoù bihanoc'h, betek reoù evit pistolennoù.\nGrondin (benel, ur c'hrondin) e oa ar ger brezhonek kent an amprest diouzh ar galleg carabine.\nAr galleg carabine a oa deuet e 1694 eus an italianeg, portugaleg ha spagnoleg carabina evit envel seurt mouskedoù, dre implijerien gentañ an arm, anezho marc'hegerien lesanvet "carabiniers", eus ar ger galleg carabin "marc'heger" (1575) Ne ouier ket hiroc'h war orin ar ger carabin. Evit lod e vefe diwar ar provañseg calabre "mekanik brezel kozh" ; evit tud all e teufe eus al latin calabrinus "Calabriat", peogwir e teue ar c'hentañ marc'hegerien-se eus Calabria..\n↑ Geriadur Littré\nAdtapet diwar « https://br.wikipedia.org/w/index.php?title=Karabinenn&oldid=1978945 »


Kaozeal:Kumuniezh c'hall Belgia - Wikipedia\nKaozeal:Kumuniezh c'hall Belgia\nKumuniezh c'hall pe Kumuniezh c'hallek ? --Llydawr 18 Mez 2010 da 19:33 (UTC)\nCommunauté française de Belgique ez ofisiel... Kadbzh (kaozeal) 8 Her 2014 da 14:45 (UTC)\nM'emañ kont evel-se e vefe dav cheñch titl Kumuniezh flandrezek Belgia neuze. Koulskoude e lavar o ensavadur «La Fédération Wallonie-Bruxelles (= ar gumuniezh) est une institution au service des francophones de Bruxelles et de Wallonie.» .--Trec'hlid mitonet (kaozeal) 8 Her 2014 da 16:40 (UTC)\n1. Kumuniezh flandrezek Belgia: ar wirionez ganeoc'h, d'am soñj; pe amsklaer un tammig ur seurt, ne gomprenan ket re... Petra 'vefe gwell: Kumuniezh Flandrez pe Kumuniezh flandrezat (gwechall e veze graet gant Kumuniezh izelvroat)???\n2. Kumuniezh c'hall eo an anv ofisiel, hervez Bonreizh ar vro, met gober a ra an ensavadur gant Fédération Wallonie-Bruxelles... A galon. Kadbzh (kaozeal) 8 Her 2014 da 18:22 (UTC)\n« La Belgique comprend trois communautés: la Communauté française, la Communauté flamande et la Communauté germanophone. » (Article 2 de la Constitution) Kumuniezzh flandrezat neuze?\nKadbzh (kaozeal) 8 Her 2014 da 18:25 (UTC)\nAdtapet diwar « https://br.wikipedia.org/w/index.php?title=Kaozeal:Kumuniezh_c%27hall_Belgia&oldid=1594722 »\nKemmoù diwezhañ degaset d'ar bajenn-mañ d'an 8 Her 2014, da 18:25.


Keleier La Jaupitre\n« Ur yoc’h a c’hoarioù ! »\n« Dre vras ez e tegas ar c’hoarioù laouenidigezh etre an dud, hag aesaat a ra an darempredoù hag an eskemmoù... Abalamour da-se e weler abaoe un dek vloaz bennak ar re yaouank dedennet en-dro gant ar c’hoarioù-se. »\nprezidant La Jaupitre\nC’hoarioù kilhoù, paledoù, c’hoarioù nerzh, gourenadegoù pe c’hoarioù bugulien, c’hoarioù beilhadegoù pe tavarnioù,ur yoc’h a c’hoarioù diwar sevenadur hengounel Breizh o deus kavet bod ha prad evel ma oa gortozet gant La Jaupitre. E miz Mae 2015 eo bet digoret gant ar gevredigezh-se e Mousterfil, la Cârouj, « ar c’hroaz-hent » en gallaoueg. Amañ e teuer evit c’hoari war an ton bras, gant e familh pe etre mignoned, en ur strollad pe o pleustriñ gant ur c’hleub a-ratozh. La Prée, ur bradenn gaer, gwez tro-dro, treuzet-dedreuzet gant un hent bevennet a banelloù displegadurioù diwar-benn orin ar c’hoarioù hengounel. Un ugent bennak outo zo kinniget dindan an amzer, ar voutellen,hag ar c’hoarioù hengouneloc’h evel ar c’hilhoù pe ar paledoù. Hag e La Mézon, (ar c’hoc’hu) a ginnig un dek bennak a c’hoarioù renevezet bep a vare.\nLakaat an dud da gemer perzh\tLenn da heul\n« N’omp ket ur mirdi, ur park dudi gouestlet da c’hoarioù hengounel Breizh ne lâran ket. Pal La Jaupitre zo lakaat an dud da gemer perzh », eme Dominique Ferré, prezidant ar gevredigezh, a oa e penn-kentañ ur raktres diwanet e dibenn ar bloavezhioù 70, e-doug Gallésie en Fête, ur gouel aozet gant Kroaz-hent Bro-C’hallo. « D’ar c’houlz-se ne veze kinniget nemet c’hoarioù nerzh hengounel a Vreizh. Evit ma zeufe ur niver brasoc’h a dud da gemer perzh hon oa bet ar soñj mont da gerc’hat c’hoarioù e liamm gant ar sevenadur hengounel », a zispleg c’hoazh. War Vreizh a-bezh e oa bet kaset an enklaskoù da neuze. Ha krenn-ha-krak eo lañset ar jeu evit c’hoari Toull ar c’hazh, lec’h ma ranker teurel ur vell goad ha lakaat anezhi da dremen dre doull ur plankenn, pe c’hoazh c’hoari Birinig, ur vellig stag ouzh ur wern, ha pa dro e klasker lakaat nav c’hilhenn da bilat.\nTitouriñ ha treuzkas an doareoù c’hoari\tLenn da heul\nDominique Ferré ha tud all a-youl-vat n’in ket chomet da c’hoari las. O welet pegen entanet e tiskoueze an dud bezañ dirak ar c’hoarioù a-wechall eo bet savet ha frammet La Jaupitre. Adalek ar penn-kentañ eo bet lakaet e pleustr atalieroù ha stummadurioù, ha kinniget d’an dud feurmiñ c’hoarioù bet savet ganto. Hag evit ma c’hellfent pleustriñ muioc’h c’hoazh, e kendalc’h ar skipailh da ledanaat e anaoudegezhioù, ha dastum a ra doareoù c’hoari anavezet abaoe ur viken. « A-viskoazh eo bet broudet er gouel Gallésie en Fête an emgavioù gant sevenadurioù hengounel deuet eus broioù all. Daned, Flamanked hag Italiz zo bet e-touez ar re gentañ da zigeriñ hon daoulagad war Bed ar c’hoarioù hengounel. Awenet omp bet ganto, ha dre-se ez eus bet digoret hentoù nevez evit hon enklaskoù. ». Ha bamet e chomont bep taol ma kavont doareoù c’hoari nevez. Gant skipailh ar Granjagoul eo bet diskoachet kilhoù Felger da skouer, ur c’hoari bet gwelet nevez zo. Dre ziv wech e taoler ar vell gant ar c’hoarier, hag e ra mont-ha-dont.\nC’hoari da vad pe da fall e tro-spered an hengoun\tLenn da heul\nGwir eo ne c’hoarvez ket an traoù dre zegouezh evel er c’hoari sac’h pa vezer e La Jaupitre, ur wech m’eo bet anavezet ha titouret ur mod c’hoari, e ranker c’hazh azasaat ar pezhioù pa vezer gant ar sevel anezho, dreist-holl pa n’emañ ket ar pal leuskel tud ‘zo war ar c’hostez. Ur preder a gaser er mare-mañ, da skouer, evit reiñ an tu d’an dud mac’hagnet da c’hoari direuz. Ha n’eo ket souezh gwelet tud a youl-vat sevel c’hoarioù ha reolennoù, e kompagnunezh skolidi Mousterfil da skouer. Evel-se ez euz bet ijinet ar c’hoari boulloù bro-C’hallo, pe hini marc’h Sant Glin, ur c’hoari kempouez war gef ur wezenn. Ha Dominique Ferré da resisaat: « Bepred e klaskomp doujañ ouzh spered an hengoun. Pouezus eo e vefe doujet ouzh doare ar c’hoari, rak evel-se e chom anavezet ar c’hoari en e vro orin. ». Arvar ebet kennebeut evit dibab ar seurt koad pe stumm ar pezhioù ur wech termenet an implij anezho ! Adalek neuze e vo ar c’hoari a vo neuze …\n1979 : ar c’hentañ c’hoarioù hengounel a Vreizh kinniget da geñver kenstrivadeg muzik bro-C’hallo e Mousterfil.\n1996 : savet eo bet ar gevredigezh La Jaupitre.\nMiz Mae 2015 : digoret eo bet Cârouj e Mousterfil.\nDiazezerien: Patrick Grosset ha Dominique Ferré.\nPrezidant : Dominique Ferré.\nSkipailh : daou implijad leun amzer, ur brezegenner diavaez hag un daou-ugent bennak a dud a youl vat.\nRannvro Breizh, Kuzul Departamant Il-ha-Gwilen, kumuniezh kumuniezhioù Breselien.\nRouedad : Ezel eo La Jaupitre eus kengevredad c’hoarioù ha sportoù hengounel Breizh, ar FALSAB, hag eus kengevredad broadel sportoù nerzh Breizh, ar FNSAB.\nKevredigezh La Jaupitre\nLe Cârouj – Park dudi c’hoarioù Breizh\n38, Bali ar C’hlozel\nPzg : 02 99 07 47 02\nEn tu all da 60 c’hoari hengounel\nRubrikenn viziek war ar sportoù, Grand Talk Show, Radio Laser (Gwizien – 95.9 FM).\nLa Gallésie en Fête, dibenn-sizhun diwezhañ miz Even e Mousterfil.\nPaeañ a ranket evit dont e-barzh,met izeloc’h ar priz dre ma gresk ar strollad, c’hoarioù da feurmiñ, kleuboù pleustriñ, stummadurioù, diskouezadegoù, diaz titouriñ da sellet war al lec’h nemetken.\nTakad titouriñ (diwar c’houlenn).


Pajenn:Morvan - Buez ar Zent, 1894.djvu/609 - Wikimammenn\nPajenn:Morvan - Buez ar Zent, 1894.djvu/609\n1 a Vengolo\nsant jiles, abad\nnemed bodennou drez ha spern. Eno e felle d’ezhan tremen ann nemorant euz he vuez, pell dioc’h trouz ar bed ha dianavezet gant ann dud.\nGoulskoude a veac’h ma kave el leac’h gouez-se eur c’hrizienn pe eul louzaouenn bennag da zibri ; mes Doue a zigase d’ezhan bemdez eunn heizez hag a vage anezhan gant he leaz.\nHogen, ann heizez-ma a oue remerket eunn devez gant chas Childebert, roue Frans, a ioa o chaseal er c’hoat-se. Raktal e redaz da guzat da ermitach ar Zant ; mes ar chas a redaz var he lerc’h, hag ar roue a ieaz ive da heul. Kaout a eure Jiles var bennou he zaoulin enn he garrek kleuz, he spered evel beuzet e Doue, hag ann heizez gourvezet eharz he dreid.\nChildebert a jomaz mantret o velet kement all, hag evit diskouez ar respet en doa evit ar Zant, e kinnigaz d’ezhan prezanchou kaer. Mes Jiles a respountaz ne gemerje netra evithan he-unan. Kounsanti a reaz hebken ma vije savet eur gouent e plas he ermitach evit ann dud o devije c’hoant da guitaat ar bed eveldhan, hag ar roue a roaz urs da staga dioc’htu d’al labour-ze.\nAr gouent ne oue ket pell evit beza savet, hag abarz nemeur e oue leun a venac’h devot hag a veve evel ermited ann Ejipt hag ann Thebaid guech all. Jiles a oue hanvet da zuperior enn despet da gement a reaz evit klask miret.\nEunn devez, ar roue a gemennaz d’ezhan mont d’he gaout da Orlean. Jiles a zentaz, hag epad ma oue oc’h ober he dro, e reaz adarre eur maread miraklou. Goudeze ez eaz da Rom da vizita beziou ann ebestel sant Per ha sant Paol. Eno da vihana ec’h espere ne vije anavezet gant den. Mes he zantelez hen diskuille e peb leac’h, hag ar pab, o veza gouezet piou oa, a c’hoanteaz he velet, hag a reaz stad anezhan evel m’en doa great ar roue Childebert.\nGoude beza bet e Rom, ar Zant a vevaz c’hoaz meur a vloaz enn he gouent. Doue her galvaz erfin davethan, d’ar c’henta a viz guengolo, eur blavez bennag araok ar bloaz 600.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/609&oldid=137835 »


Ur film da sellet evit harpañ maer degemerus ar repuidi\nDomenico Lucano, maer Riace, ur gêriadenn a Galabria, a zo bet harzhet dilun. Tamallet e vez dezhañ gant polis Italia sikour an enbroerezh kuzh. Un teulfilm a zo bet savet diwar-benn e stourm gant un ti-produiñ eus Douarnenez. Degemer ar […]\n05/10/2018 24/08/2020 Etrebroadel, Keleier, Sevenadur, Sinema\n“Un den zo marv” : un dresadenn-vev war ur vanifestadeg e Brest\nUn dresadenn-vev zo bet embannet er bloaz-mañ diwar-benn ur vanifestadeg vicherourien a oa c’hoarvezet e Brest e 1950, da vare adsavidigezh kêr. Lazhet e oa bet ur micherour e-kerzh ar vanifestadeg, ar pezh en deus merket istor Brest. René Vautier […]\n26/09/2018 24/08/2020 Sevenadur, Sinema


Kontadennoù a Vreizh hag ar bed a-bezh\nAccueil > Skolaj lise > Lennegezh > Kontadennoù a Vreizh hag ar bed a-bezh\njeudi 27 décembre 2012, par Envel.\nKontadennoù a Vreizh\nKontadennoù eus ar bed a-bezh\nContes de Bretagne et d’ailleurs en breton pour le collège et le lycée ; des textes téléchargeables et un site.\nAl lec’hienn "An Drouizig" (http://www.drouizig.org) a ginnig levrioù brezhoneg digoust da bellgargañ : an darn vrasañ a c’heller kaout e stumm epub (dav eo pellgargañ epub reader evit lenn anezhe end-eeun war ar rouedad, pe calibre ur wezh pellgarget hag enrollet war an urzhiataer), pe c’hoazh e stumm testenn (ur stumm ha n’eo ket ken brav da lenn, met aes da vezañ adstummet gant piv a garo evit abegoù pedagogel). Reoù all a gaver e stumm pdf. Reoù zo zo implijapl gant ar skolajoù divyezhek, en o zouez testennoù diembann abaoe pell.\nAl lec’hienn "Europa ar marvailhoù" a ginnig marvailhoù a Vreizh, a vro Skos, Island, Finland, Itali.\nKontadennoù a Vreizh :\nBilzig : Penaos Bilzig a drec’has war ar bleiz. - Pennad 7 eus al levr.\nPenaos e trec’has Bilzig war ar bleiz\nKontadenn Jarlig kozh (e-barzh 7vet pennad "Bilzig" gant Fañch Al Lay)\nRomant istorel Fañch-Mari al Lae o tremen e-kichen Plistin araok an Dispac’h. Un hir a destenn eo avat, met dedennus e meur a doare : evel lennadenn heuliet, studi ar yezh pe c’hoazh nemetken evit ar pennad o tezrevelliñ ur veilhadeg (pennad VII Bilzig ac’h a d’an ti-neañ). Er pennad-se e vez kontet - mod Breizh ha gant ur stil tost tre d’ar gomz - ar gontadenn bet brudet gant ar vreudeur Grimm dindan an anv Die Bremer Stadtmusikanten ha da vezañ lennet e brezhoneg e-barzh al levr Marvailhoù Grimm (An Here 1997 : Sonerien-gêr Bremen). Ar gontadenn hepken, berraet ha displeget evit ar skolioù, zo kinniget amañ.\nAl levr a-bezh zo pellgargapl digoust war lec’hienn an Drouizig :\nKontadennoù eus ar bed a-bezh :\nUr wezh e oa, ar wezh ne oa ket, ur wezh e oa bepred : Kontadennoù-pobl hengounel er-maez eus Europa, o tennañ da relijionoù pe mojennoù Amerika, Afrika, Japan hag all. Troet int bet diwar ar saozneg (unan hepken diwar ar galleg) gant Gwendal Mevel e gwenedeg.\nYaponcho, doue an avel (Hopi, Amerika)\nAn den a implijas strobinelloù a-enep ar gorventenn (Eskimo, Siberia)\nDinewan an emeu ha Goomblegubbon an outard (Noongahburrah, Aostralia)\nIstoar Tangalimlibo (Xhosa, Suafrika)\nPenaos e oa ganet Glooskap hag e vreur Malsum ar bleiz (Algonquin, Kebek)\nPenaos e oa bet tennet splet a valis daou a louarnet get un den (Aïnu, Japan)\nIstoar Zobeïde (Ar 1001 nozvezh) a c’heller liammañ gant programm an Istor a-fed an Islam (5vet)\nEuropa ar marvailhoù :\nUl lec’hienn gant kontadennoù eus Europa, eus Breizh en o-zouez :\nBannoù-treset evit ar grennarded enlinenn\nUr fichenn skoazell evit kinnig ul levr\nUl levrig a-enep ar faskouriezh : Matin brun e brezhoneg ! Evit ar re CM hag ar skolaj (lennegezh hag istor)


Eujeni ha Sant C'hireg - RADIO KREIZ BREIZH\nDelwenn Sant C'hireg e Ploumanac'h\nSell amañ ur gontadenn lavaret gant an itron Eujeni Tannou eus Kerstefan e Perroz e 1987. Enrollet e oa bet e-kerzh kenstrivadeg ar C’hredit Mutuel, Kef Kengredit Breizh, e Gwengamp.\nBrezhoneg brav ha fonnus a deue ganti, a-wechoù un tamm re fonnus zoken ! N’eo ket sur avat e oa ganet e Perroz rak he brezhoneg a seblant dont eus kostez Kervaria (6 kilometr eus Perroz !), met levezonet gant brezhoneg ar Sklaerder eo bet sur.\nMe eo Ujeni an Dibourvez a zo ganet en Kerfoulet. N’on ket ganet bah (‘barzh) er c’hoad, met en-kichen ar c’hoad on ganet. N’on ket bet savet ‘n ur ribod, met treiñ ar ribod ‘m eus graet en-pad kalz a vloavezhioù. Arri (ai = erru) ‘m a (am boa) seitek pe triwac’h (triwec’h) ‘la (vloaz) pa oa kroget ar big ‘n em (om) skouarn. Se ‘ sinifi en galleg bezañ amoureuse. Ha den n’ selle diouiñ (diouzhin = ouzhin). Ha du-mañ e oa pichoned ! ‘Vijent (e vezent) o rodeal (rodal) o lostoù : “‘teus (n’ac’h eus) ket a gour, ‘teus ket a gour.” Me ouie ‘wac’h (a-walc’h) ‘m a ket a gour ! Met ur marc’h-houarn ‘m ‘a hag un devezh ‘ oa lâret din mont da werzhañ div sklokerez (yar) oa du-mañ n’ouie den oad ‘bet dezhe peogwir ‘ deva (o devoa) kollet o dent. Ha ‘barzh er marc’hadoù (marc’hajoù) e vez klevet ar c’heloioù. Ahe (aze) ‘oa div vaouez gant o c’hôz (c’haoz) :\n– Te zo feson skuizh herie (hiziv), Mari-Louiz.\n– Ya me oa dec’h ‘n un eured.\n– ‘N un eured ?\n– Ya, en eured Jan-Ivonig ar Vazh-dreizenn (ar vazh-drezenn).\n– Para (Petra) ma Doue, he (a) deus kavet ar “vogedenn” gaezh-se da dimiñ (dimeziñ) ! ? Ret eo lâret n’vo kawet (kavet) chosonenn (chaosonenn) ebet ha na gavo ket he far ! Geo, me vo honnezh, ‘moñ-me (emezon-me), ur c’hlaouenn ‘n om (en em) c’halon pa gleven-se.\n– Ya, dimêt (dimezet)… ‘c’h eo dimêt da Fañch an Trebe (Trebez) hag ec’h eont da chom da Blasenn an Oaled. Met honnezh eo plac’h an itriko (itrikoù), goûd ‘ouzout (gouzout a ouzout) penaos ‘deus (he deus) gwrêt (graet) ‘vit kât (kaout) un’ (unan) da dimiñ (dimeziñ) ? E-kostez Perroz, pe n’on ket pelec’h ahe, a zo ur zant pa vez boutet (bountet) spilhoù deañ (dezhañ) en e fri e vez kawet da dimiñ.\nTrawalc’h ‘m ‘a (em boa) klevet. Me n’ oan ket bet pell o werzhañ al loened plu-se, un’ (unan) pemp rêl (real) hag eben ur skoed ha me d’ar gêr, o soñjal mont da welet ar zant. Met lâret e oa din pa oan arriet (erruet) er gêr :\n– Te, te… amañ zo labour d’ober!\n– Ingal eo, ‘moñ-me, ‘benn daou dewezh amañ ‘mañ ar zul ha n’on ket plac’h ar gêr.\nD’ar zul (sul), me o kemer ma marc’h-houarn. Betek Barnabaneg ‘c’h anveen (anavezen) an hent met pelloc’h n’anveen ket an hent. Eno ‘c’h aemp da dañsal (zañsal) a-wijo (a-wezhoù, a-wechoù) gant ur pigano-lunatik (piano-otomatik). Ha me o kât (kavout) ur vaouez bord an hent o vêsa (maesa) he buc’h (buoc’h).\n– Pelec’h, ‘moñ-me (emezon-me), ‘mañ ‘r zant pa vez boutet (bountet) spilhoù deañ (dezhañ) ‘n e fri e vez kavet da dimiñ ?\n– O ! C’hoant ‘teus da dimiñ ma flac’h bihan ? Ma, chañs dit. Met pas da gât (gaout) un amprevan ‘vel ma hini, añ, bet o tisañkaostikañ, n’on ket pet gwech ha dec’h e oa mêw (mezv) adarre, ha pa vez mêw ‘lâr din :\n– An ti zo din, ar maez zo dit !\nDec’h bepred (bopred) ‘m a (em boa) lâret deañ pa ‘n devoa (‘n ‘eva) boutet (bountet) ‘anoñ (ac’hanon) er-maez :\n– Jañ-Ma’i (Jañ-Mari) !\n– P’ra (petra) zo, ‘meañ (emezañ) ?\n– Te ‘teus savet da di war ma c’houst ! Te ‘teus savet da di er-maez !\n– Chañs dit ma flac’h bihan, (eme ar vaouez din), kerzh diwar hent, ha goude e troi (a droi) en tu-klei (tu-kleiz) betek ar mor hag ahe a gavi (e kavi) ar zant. Me ‘ deuio ganit-te (?).\nGwigourat ‘rae rojoù ma marc’h-houarn, met ingal eo, me ‘m ‘a diskennet gra (grav) ar Sklaêrder buanoc’h evit na ‘c’h a Pariz da Dakar. Ahe ‘m a kavet ar zant (sant), ‘vat, koantik ha brav en e di bihen (bihan). Met e fri oa en mein ha n’ chome spilhenn ‘bet e-barzh. Met goude oan aet d’ar chapel. Ahe oa ur zant en koad bopred (bepred), eñ ‘n ‘ea (devoa) fri ebet ken. Gant-se, n’ oan ket ma un’ gant ar c’hoant da dimiñ heñ ! Me ‘m boa (‘m ‘a) pedet ar zant kaezh-se ken kalet ha mein ken, – gant ar resped d’ar gompagnunezh, –, e kouezhe (a gouezhe) ar brenn deus e benn-a-dreñv. Eizhte (eizhteiz) goude ‘ oa pardon ar Gêr-wenn hag ahe ‘ma kavet (kawet) ma faotr. Ha hennezh a oa o tont du-mañ. N’ gomze ket din deus hent ar bourk ; (e veze) oc’h ober tammoù frotañ din, ur mañig din ur wech an amzer. Met ‘benn ‘ fin ‘m ‘a goûlet (goulennet) gantañ pe ‘ oa e-sell (en-sell, insell) da dimiñ ganin pe n’ oa ket. Lâret ‘n a “ya” din memestra ha (-g e) oamp dimêt d’ar seitek a viz Gwengolo er bloavezh mil nav c’hant pewar ha tregont.\nMet ar pezh ‘n ‘a lâret an aotrou maer din n’ oa ket plijet din : ‘oa sañset din-me sentiñ ordinal… pop (pep) hini d’e dro marhat (moarvat), ‘moñ-me !\nMet ar pezh ‘na lâret an aotrou person din oa plijet din ‘vat.\n– Aet gant ho jugoù (dilhad lous ?) kozh,\nDastumet ho-taou ‘n ho kwele-kloz,\nJuget ha muget ha gwintet ar pezh a gerfet (a garfet, a garfec’h, a garfec’h) !\nHa met ‘ta (eta) ! moñ-me.\nGoude e oamp aet da chom du-hont ‘mesk ar rec’hell (pl. roc’hell), pas pell deus (eus) Sant-Gireg. Un deiz ‘ oan o vale ‘raok deañ ‘vel-se ‘barzh an antre (en ti moarvat), met se zo gwir, añ !\n– Te zo gwrêt (graet) a-dreuz, ‘chat (avat) ! ‘meañ (emezañ).\n– N’ poa ket gwelet se c’hoazh, ‘moñ-me, ha ‘c’h omp dimeet pevar bla (bloaz) ‘zo ? Gwashat paotr kaezh, bremañ eo re diwêt (diwezhat) ‘ta. Pa vez prenet ur gazeg pe un ebeulez, dindan bemzete (bemzektez) ma welez he defe toñseged en he zreid, a (e) retornez ‘nei (anezhi) d’he ferc’henn, met me pa zo gleskered pe gweleoù-raned ‘n em (om) re, ‘c’h out oblijet d’ober (d’o’r) ganin ‘vel ec’h (ez) on !\nAhe ‘vije (e veze) barrioù-avel, taolioù-oraj. Goude a domme (e tomme) an heol… evel partout er menajoù.\nMet ma zo ur plac’h yaouank bennaket ‘barzh ar sal a gement ha (hag) (he) deus c’hoant da dimiñ, me lâr dezhi mont da welet Sant-Gireg ha ec’h eo sur da gât (gaout) ur pried. Ha ma zo un’ bennaket (bennak) nan (ne, n’, nen, nend, ned) eus ket gwelet ar vro-se, kaerañ bro zo ‘bah (e-barzh) en Breizh-Izel.\nLabour kaset da benn gant sikour Gireg Konan. Mersi bras dezhañ !\n• Dibourvez : dénuement ; être pauvre\n• Kerfoulet : foulet, prononcer “voulet”, c’est être très occupé\n• ganet bah ('barzh) er c'hoad : quand on dit que quelqu’un est né dans une forêt c’est qu’il est sauvage et inculte !\n• savet 'n ur ribod : élevé dans une maison sale, sans bonnes manières.\n• kroget ar big 'n em (om) skouarn : quand une fille veut se marier\n• rodeal (rodal) o lostoù : se pavaner\n• 'teus ket a gour : tu n’as pas de cour autour de toi ; tu n’es pas courtisée\n• n'ouie den oad 'bet dezhe : personne ne connaissait leur âge.\n• Te zo feson skuizh herie (hiziv) : utilization du verbe être et non avoir, avoir l’air fatigué -e\n• Jan-Ivonig ar Vazh-dreizenn T : Jan-Ivonig ou Jeanne-Yvonne ; ar vazh-drezenn, an drezenn ; la crémaillère\n• chosonenn (chaosonenn) ebet ha na gavo ket he far : un chausson trouve toujours son equivalent ; trouver chaussure à son pied.\n• ur c’hlaouenn ‘n om (en em) c'halon : avoir une brûlure au coeur, être blessé –e sentimentalement.\n• Trebe (Trebez) : trépied\n• itriko (itrikoù) : trafics, magouilles\n• goûd 'ouzout (gouzout a ouzout) : souvent, gouzout a rez\n• rêl (real) : le quart d’un franc\n• skoed : écu, à peu près, 0,50 €\n• 'benn daou dewezh amañ : dans deux jours à partir de maintenant\n• plac'h ar gêr : la personne, ici une femme, qui devait rester s’occuper des bêtes le dimanche, le jour du pardon ou à l’occasion d’un mariage . Pour un homme : paotr ar gêr.\n• amprevan : insecte, joli surnom !\n• disañkaostikañ : désintoxiquer\n• Te 'teus savet da di war ma c'houst : c’est  avec mon argent que tu as construit ta maison !\n• kerzh diwar hent : changes de sens\n• zant T : sant ; saint\n• gra (grav) : la côte, la montée\n• e kouezhe (a gouezhe) ar brenn deus e benn-a-dreñv : brenn c’est du son. La tournure veut dire que la statue du saint en ch…ait ! tellement elle l’avait prié.\n• mañig : petit baiser\n• Juget -it : pressez / muget -it : agitez / gwintet -it : culbutez. Ainsi parlait monsieur le Curé !\n• toñseged : une maladie des sabots des chevaux\n• gweleoù-raned : amas d’œufs de grenouilles\n• a gement ha : ici, qui\nActus / petra nevez ?, Dielloù


Startijenn » Roll miz Gouere\nAccueil / hep rummad,Keleier / Roll miz Gouere\nRoll miz Gouere\nKentañ gouel ar miz : d’ar sadorn 6 e Peillac (56), evit lidañ 10 vloaz ar vreudeur Plantec. Ur sapre gouel e vo gant 16 strollad o seniñ evit ur fest-deiz-ha-noz. Sonet e vo gant Startijenn da 00e25. Evit gouzout hiroc’h : kit dre amañ.\nAr sizhun goude e vo Startijenn d’ar gwener 12 e Plouzane. Ar strollad Barzaz a vo o seniñ eno ivez.\nD’ar sadorn 20 e vo Startijenn El-TaQa e Gouel an Erer-Kozh e Karaez war al leurenn Gwernig da 01e10. Enrollet e vo an abadenn-mañ evit ar bladenn da zont ‘maez en diskar-amzer o tont. Evit muioc’h a ditouroù: lec’hienn Gouel an Erer-Kozh .\nE Landreger (22) e vint d’ar merc’her 24 evit an abadennoù digoust a vez eno bep merc’her e-pad an hañv. Sonet e vo gant ar strollad da 9 eur noz. Roll klok an abadennoù a zo dre amañ.\nAn devezh goude, d’ar yaou 25 e vo Startijenn El-TaQa o seniñ e Gouelioù-Meur Kerne e Kemper (29) e liorzh an eskopti. Ar strolladoù Lunasa ha Serendou a vo o seniñ eno ivez. Sonet e vo gant Startijenn El-TaQa da 23e15 hag enrollet an abadenn adarre evit ar bladenn o tont. Evit muioc’h a ditouroù kit war lec’hienn Gouelioù-Meur Kerne .\nD’ar gwener 26 e vint e St-Lyphard (44) evit “les nuits du marais”.\nken ‘voc’h gwelet !\n« Lidet e vo 15 vloaz Startijenn ha pladenn nevez “Startijenn El-TaQa” an 2 a viz Du e Konk-Kerne\nNouvelle video : Startijenn El-TaQa live au Festival des Vieilles-Charrues 2013 »


Pajenn:Sales - Introduction d’ar Vuez devot.djvu/336 - Wikimammenn\nPajenn:Sales - Introduction d’ar Vuez devot.djvu/336\nLiquit ho tourn ive da ober traou cre ha traou bras, oc’h en em exerci da ober oræson ha meditation, da frecanti ar Sacramanchou, da rei carantez Doue d’an eneou, da scuilla inspirationou mad e calonou ar re-all, hac erfin da ober oeuvrou bras, oeuvrou a gousecanç, ervez ar stad hac ar vocation ma emaouc’h o veva. † Mæs na ancounec’hait quet ivez ho querzit hac ho quiguiel (ouz peb ene mad e comser amâ quen a c’hoas quen a voues.) †  N’ancounec’hait quet ho querzid, da lavaret eo, pratiquit ar vertuziouigou dister hac humbl-se, pere a gresq evel boquejou ec’hars treid ar Groas, ec’his ma zeo renta servich d’ar beorien, guelet an dud clàn, caout sourci eus a dud o ty hac eus ho famil hac eus an œuvrou pere a zepand diouz ar sourci-se, ha caout un diligeans prositabl pehini n’ho leso quet da veza lesirec na da goll an amser. Hac e mesq an traou-se oll, etouez an oll servichou hac an oll sourciou-se taolit an hevelep considerationou hac an hevelep reflexionou mad pere am eus lavaret brema-souden eus a Santes Catell a Sienne.\nAn occasionou bras da servicha Doue n’en em bresantont nemeur a veich, mæs ar re vian a erru alies. Hoguen piou bennâc a vezo fidel en occasionou bian hac e nebeut a dra, eme hor Salver, a vezo etablisset var gals : grit eta peb-tra en hano hac er\n↑ Ar frazenn-mañ n'ema ket ebarzh en destenn orin. [Notenn gant Wikimammenn]\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/336&oldid=118527 »\nKemmoù diwezhañ degaset d'ar bajenn-mañ d'an 7 Eos 2018, da 16:06.


Dugelezh Loren - Wikipedia\nDugelezh Loren pe Dugelezh Loren-Uhel (Herzogtum (Ober-)Lothringen en alamaneg ha Duché de (Haute-)Lorraine e galleg) a oa un dugelezh istorel hag a zegouezh dre vras gant rannvro Loren a-vremañ er Frañs hag ivez darnoù eus Luksembourg a-vremañ hag eus Alamagn. Nancy, ar gêr-benn, Metz ha Verdun e oa ar c'hêrioù pennañ. Padout he deus graet eus ar bloaz 959 betek 1766 ma voe tapet ha staget ouzh Bro-C'hall.\nOrin an dugelezh[kemmañ | kemmañ ar vammenn]\nLotaringia Izel ha Lotaringia Uhel war-dro ar bloaz 1000\nSavet e voe a-hed ar bloavezhioù goude meur a rannidigezh:\nen 843, gant feur-emglev Verdun, e voe rannet Impalaeriezh Karl Veur etre bugale Loeiz an Deol. Gant Lotar Iañ ec'h eas al lodenn etre Frankia ar C'hornôg ha Frankia ar Reter, hag anvet Francia Media.\nen 855 e varvas Lotar Iañ, ha rannet e voe rouantelezh Lotar Iañ etre e vibien, ha gant e vab Lotar II ez eas an hanternoz, da lavarout eo an douar anvet Lotharingia (diwar an anv latin Lotharii Regnum, a zo Lotharingien en alamaneg)\nGwelout ar pennad Lotaringia\nun dugelezh e teuas da vezañ e deroù an Xvet kantved;\nen eil hanterenn an Xvet kantved e voe rannet an dugelezh etre div zugelezh: hini Lotaringia Izel ha hini Lotaringia Uhel, ha homañ eo a deuio da vezañ Bro-Loren.\n↑ Eus an anv Lotharingia eo deuet an anv gallek Lorraine, a zo Loren e brezhoneg.\nAdtapet diwar « https://br.wikipedia.org/w/index.php?title=Dugelezh_Loren&oldid=1497494 »\nDugelezhioù an Impalaeriezh Santel Roman\nKemmoù diwezhañ degaset d'ar bajenn-mañ d'an 5 Ebr 2013, da 18:26.


Pajenn:Le Gonidec - Bibl Santel pe Levr ar Skritur Sakr, eil levr.djvu/32 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/32\na rédô énô enn eur c’han lédan hag éc’hon ; al listri roén̄vek na dréménin̄t két dré énô, hag ar galé brâz na vézô két gwélet énô.\n22. Râg ann Aotrou a zô hor barner, ann Aotrôu a zô hol lézenner, ann Aotrou a zô hor roué ; hén̄ eo a zavétai ac’hanomp.\n23. Da gerdin en em laoskô, ha na hellin̄t két reûdi ; da wern a vézô enn eunn hevélep doaré, na helli mui steña da wéliou. Neûzé é vézô rannet ann dibourc’hou brâz a vézô bét gréat ; ar ré gamm hô dévézô hô lôd eûz ann dibourc’hou.\n21. Ann hini a vézô tôst na lavarô két : Klan̄v ounn ; ar bobl a choumô enn-hi en dévézô ann diskarg eûz hé fallagriez.\nDisman̄tr ann Iduméa.\n1. Tôstait, brôadou, ha sélaouit ; ha c’houi poblou, likid-évez ; ra zélaouô ann douar ha kémen̄d a zô enn-han̄, ar béd ha kémen̄d a zoug.\n2. Râk buanégez ann Aotrou a gouézô war ann holl vrôadou, hag hé frouden war hô holl arméou, hô dispenna a rai, lakaad a rai hô laza.\n3. Hô ré-lazet a vézô taolet-kuît, hag é savô fléar euz hô c’horfou marô : ar ménésiou a zeûi da danavaat gan̄d hô goad.\n4. Hag holl stéred ann én̄vou a wén̄vô, hag ann én̄vou en em rodellô ével eul levr ; hag hî holl a gouézo, ével ma kouéz déliou ar winien hag ar fiézen.\n5. Râk va c’hlezé a zô en em vezviet enn en̄v ; chétu é tiskennô war ann Iduméa, ha war eur bobl a lazinn, évid diskouéza va barnédigez.\n6. Klézé ann Aotrou a zô leûn a c’hoad : lardet eo gan̄t goad ann ein hag ar bouc’hed, gan̄t goad ann tourzed ar ré larta ; râg ann Aotrou en deûz aozet eur sakrifiz é Bosra, hag eul lazérez brâz é douar Édom.\n7. Ann unikorned a ziskenno gan̄t-hô, hag ann tirvi gan̄d ar ré c’halloudéka anézhô ; ann douar en em vezviô gan̄d hô goad, hag ar parkou en em lardô gan̄d hô lard.\n8. Rak deûet eo deiz ven̄jan̄s ann Aotrou, hag ar bloaz a varnédigez évit Sion.\n9. Hé froudou a drôi é pég, hag hé boultr é soufr ; hag hé douar é pég leskédik.\n10. Na varvô két hé dân na nôz na deiz, hé môged a biñô da-vikenn ; a-rumm-é-rumm é vézô glac’haret, na dréménô dén dré-z-hi a-héd ar c’han̄tvédou.\n11. Ar bon̄gors hag ann heûreûchin a zalc’hô anézhi ; ann ibis hag ar vrân a choumô enn-hi. Ann Aotrou a astennô hé linen war-n-ézhi évid hé c’has-da-nétra hag ar c’hompézer évid hé dispenna.\n12. Hé zud-nobl na choumin̄t mui énô ; hôgen hî a c’halvô eur roué, hag hé holl brin̄sed a iélô-da-nétra.\n13. Ar spern hag al linad a zavô enn hé ziéz, hag ann askol enn hé c’hréou ; da wélé é vézô d’ann aéred, ha da beûrvann d’ann otruzed.\n14. Ann diaouled hag ann azéned-tirvi en em gavô énô, al loéned-vlévek a c’harmô ann eil oud égilé ; énô é c’hourvézô ar môr-c’hrég, hag é kavô hé éc’hoaz.\n15. Enô e rai ann heûreûc’hin hé doull, hag é vagô hé heûreûc’hined biban ; kleûza a rai war hô zrô, hag é tommô anézhô dindan-han̄ ; énô en em strollô ar skouled, hag en em barin̄t.\n16. Klaskit gan̄d évez é levr ann Aotrou, ha lennit ; na fallô hini eûz ar ré-man̄, na choumô két unan héb en em gavout ; râg ar péz a zô deûet er-méaz euz va génou a zô bét gourc’hémennet gan̄t-han̄, hag hé spéred eo en deûz hô strollet.\n17. Hén̄ eo a rai hô lôd dézhô, hag hé zourn a rannô ar vrô étré-z-hô gan̄t men̄t ; da-vikenn é piaouin̄t anézhi, a-rumm-é-rumm é choumin̄t enn-hi.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/32&oldid=156673 »\nKemmoù diwezhañ degaset d'ar bajenn-mañ d'an 14 Meu 2020, da 20:36.


Pajenn:Le Crom - Buhé er Sænt, 1839.djvu/57 - Wikimammenn\nPajenn:Le Crom - Buhé er Sænt, 1839.djvu/57\nÉS ALUEGONDE, GUÉHFllÉS HAG ABADÉS, 39 d'er cheleuet, ha hilleih a neliai, imiehet dré é insiniciioneii ha dré é viracleu, e hum gonvertissas, hag e houjennnser vadient. Pe lianaliuas é losté autin en achimant ag è vuhé, Anloén e yas de vi-sitein é verdér, én til laret tlehai é té d*oti gùélet avnit ei’ hùéh dehuéhan. É zisciplèd e hum laquas ol de ouilein ha de voquein d'ou zad spirituel t péh iTji e gonzé tlchùi ag é vnrhue guet er memb joé en dès un dén e ya de gùittat ur vro pêl aveit retorne de vro. Kêcommandein e ras dehai rlerhel fernie doh er gùir fé, ha miret er régleu en <loé reit deliai. (Jn herrtidicg goudt; é couèlns clan, hag Anloén, oaidet n bemb plai ha cand, a béré endoé passet pemb Im puar-uéguênd ér vrassaii penigen, e ranlas ê incan de Zoué, ér blai 330. Iteflrvlou. Mar dé bet lantet erSaenl c queméiU fac^on-zou, goudé ou doul re-nonciet d'er bed pêl doh en occasioneu, én dèserh, é creis er rustan pe-nigen, penausé ellamb-ni lium grodein én assurance é creis en dangé-rieu? Pehéh ehuèli 6 !aquamh-ni eit dihoal doh liiirt auemisèd? A bèh sortearmage en lumi chcrvigeamb-ni, eit hum zihuenne doh-t-hai? M.ts laramh*quêntoh : peguementa dud-zou, pérè e Iiuifi daule a galon vad hagèlré dalè creisenoccasioneutlangerussan? Pebéh foleah! Ha souèliet è teliant bout-iud, inardim feahet guet en tantation? ïla souèheté te-liamb-ni hout, mardès ipiement a dud collct lia quer Inhan a ré salvel? Mar falle d'emb houia nomhre hilian er résalvel, pêllamh doh en oc-casioneu, veillamb ar-n-amh hun htinan, sùuamh hur halon liema Doucèr hommancemantag en tantation, resistamh doli êr goal-spcrèd, hug ean e heilei doh-emh. Laquamb perpel liur honfiance è Doué, inaes ne üamb jamiEs ar liun nerli prope. &\nj ü ij SUL ■nt TTmrviry EK TitlHUÊHVÈD 1>É A TIS CUESVÉR. JüLajt"\nSANTÉS ALDEGONDE, GUÉRHIÉS HAG ADADÉS. Er Santés-nien, gannet én Auslrasi, e oè merli de Gualbert, prince ag ergoêd royal a Erance, Hè mam, oéhani e oè ur voès forh-devol, e guemérus ur soiirci hras d jii dessau è dotigeance Doué liag érpralique ag er verluyeu ; er verh santel-men e broütus (juemcnt ag en ïnstrnctioneu e oé reit tlehi, Uag ag en e\_ampleu mad e hùèlé dirac hé deulegad, ma oé adiniret guetenolu hnlamor d’lié modesti lmd'lié devolion. JamTS en ills a France ne oè het eurussoli na piñliuicquoh eiten am/.cr-zè é Escobèd santtd, é saentér liovarideu hag èn lyèr parlicutièr, é péré è oè remcr-tjuet ur grèd admirable eit hÜitie.in revé règleu enuvièl; niTS ellein e rèr assnrein penaus Aldcgonde dré hè santeleah e inouras ehué hilleih er vro-zé, ar hèhani Doué escuillé nezé quemcnt u grmceu hag a vènédiction. ErSantés, quentchèl ma oéariâhue éné youanquis,c guemèras er ferme resolulion de cliome hemb jairiies diméein, iiag e gonsacras hè giiérhiaet de Zouè. Ilè zud neoah e glasquus hi hquat coutant d’antrèein èr slad a briedeleah, hag ind e gavaâ memh ur chanehe avanlajus braseil-hi; maes Aldegonde e l efusas gronce, bag cii hotil delivret ag iinportunance en Eutru hi goulenné avcil prièd, hag a solitemanteu hé mam, lii e yas de gavouet hé lioèr santés Vautrud, péliani e oé abadés ag ur hovand\nAdtapet diwar « https://br.wikisource.org/w/index.php?title=Pajenn:Le_Crom_-_Buhé_er_Sænt,_1839.djvu/57&oldid=152385 »


Pajenn:Perrot - Bue ar Zent.djvu/281 - Wikimammenn\nPajenn:Perrot - Bue ar Zent.djvu/281\nAl lorc’h hag an dud yaouank\nAn dud yaouank eo esperans an amzer da zont ; d’eze eo ober an amzer-ze gwelloc’h evit an amzer vreman ; evit ze, o deus ezom da vezan kalet a benn, lemm a spered, hag evel Jezuz-Krist, mat hag izel a galon : Mitis et humilis corde.\nRa vezint izel a galon, dreist-oll. An dud yaouank lorc’hus a zo stank, ha n’eus netra ken divalo da welet.\nN’o deus netra, pa vezo lavaret mat, nag en o c’horf, nag en o ene, ha n’o defe ket bet digant Doue. Anez e skoazel pemdeziek, n’hellfent ober netra, nemet droug. Pa c’hoantaont eta en em zevel, war digare m’o deus an dra-man-dra, pe grêt an tôl-man-tôl, e c’hoantaont en em zevel gant danve ha n’eo ket d’eze : laer int ha gaouiad.\nLaer int, rak ar c’hloar war an douar-man a zo holl da Zoue ha da Zoue hepken : Soli Deo, omnis honor et gloria, ha n’eo ket jalet d’hen rei d’eun all.\nGaouiad int, rak anzao reont kaout treo, ha n’o deus netra, ha bezan barrek, ha n’int ket. Doue, ha n’hell gouzanv nemet ar wirione dirak e zaoulagad en deus kaz ouz an dud yaouank lorc’hus.\nEun den hag a zo bepred o ’n em veuli, ha ne gav mat nemet ar pez a ra, pe ar pez a zo d’ezan, a deuer buhan da skuizan gantan ha ne zale ket da chom e-unan.\nEun den yaouank hag a ’n em veul a zo o ’n em goll ; eun den yaouank hag a ziskouez ec’h anave e dalvoudegez, e chomo e zantelez ouz an drez.\nTud yaouank, ma ho peus c’hoant da vezan mat ha d’ober vad, bezet humbl ; ma klasket en em zevel, Doue a bellao diouzoc’h ; ma klasket en em izelât, Doue a ziskenno davedoc’h. An dour ne bign ket war ar meneziou ; diskenn a ra, avat, d’an draouien ; gras Doue ne zav ket war an eneou orgouilhus ; redek a ra, avat, war an eneou humbl. An humilite eo hent bras ar c’hloar.\nDa zaouzek vla, ec’h eas da chom da di eur eontr\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/281&oldid=140536 »


Pidjin - Wikipedia\nUr yezh pidjin a zo ur yezh vehikular eeunaet savet diwar geriaoueg ha strukturioù ur yezh-diazez, peurliesañ ur yezh europek anezhi, en o zouez ar (saozneg, ar galleg, ar spagnoleg, ar portugaleg hag an izelvroeg dreist-holl.\nGant ar yezhonourion e vez graet an diforc'h etre ar pidjinoù diouzh un tu ha kreoloù diouzh un tu all, ma vez desket ha komzet ar c'hreoloù evel yezh-vamm.\nDa ober ur pidjin e ranker kaout :\nliammoù asidu hag e-pad pell etre daou strollad tud ganto yezhoù disheñvel.\nun ezhomm da eskemm kenetrezo (ober marc’had, kaout familh dec’h an daou du).\nyezh all ebet a viche komprenet gant an daou.\nKeith Whinnom a soñj dezhañ e ranker kaout teir yezh da ober ur pidgin, unan anezho a viche pouezusoc’h evit ar re all (ur superstratum).\nSoñj a ra d’ar yezhourien e c’hell ur pidjin mont da greol, ma vez ur rummad nevez ganto pidgin hepken er gêr. An dra-se a lakefe ar yezhadur da gompezañ. Ar c’hreol-se e-touesk an dud a deu da vezañ ur yezh he-unan (mestal ar Chavacano er Filipin, Krio e Sierra Leone hag an Tok Pisin e Papouasie Nouvelle-Guinée). N’eo ket bep taol ec’h en em gav ur pidjin da vont da greol abalamour e c’hell bezañ bet ankounac’haet a-raok (evel al Lingua Franca er Mor-Kreiz).\nSalikoko Mufwene a soñj dezhañ pidjin ha kreol n’int ket evel, da lavaret eo ne viche ket ur pidjin a-dreñv pep kreol. Hervezañ, ur pidgin a veze komzet gant ar marc’hadourien tud « a rae gant ur yezh da eskemm » skoaz ar c’hreoloù a viche en em gavet etre 1) mevelien a veze ganto badumoù o bro, da lavaret eo un doare da gaozeal disheñvel awalac’h ouzh ar standard ha 2) sklavourien, ganto yezhoù (badumoù Africa) pell braz diouzh ar strollad kentañ. En em gavet int da eskemm gerioù ha troiennoù war ar pembez. Graet e vez basilect diouzh un doare da gaozeal treut kenañ met lark awalac’h da vezañ komprenet.\nAdtapet diwar « https://br.wikipedia.org/w/index.php?title=Pidjin&oldid=1983210 »\nKemmoù diwezhañ degaset d'ar bajenn-mañ d'an 30 Meu 2022, da 20:40.


AMAÑ EMAOC'H > Degemer > Ar greizenn stummañ Kelenn\nPenaos dont da vezañ kelenner er skolioù Diwan?\nUn diplom live BAC + 3 ho peus bet\n(aotreegezh pe diplom kevatal war ne vern peseurt danvez)\nBrezhoneg a gomzit hag a skrivit\nmat a-walc'h evit heuliañ ur stummadur e brezhoneg ha bezañ gouest da gelenn e brezhoneg e fin ur bloavezh stummañ\nGoulennit un teuliad digant\nDIWAN, BP 147, 29411 Landerne Cedex\nen ur gas ul lizher hag oho CV.\nEvit kaout titouroù ouzhpenn, pellgomzit : 02.98.21.34.95\nPedet e voc'h da dremen dirak Bodad Tuta Diwan :\n- Priziet e vo ho live brezhoneg dre skrid ha dre gomz,\n- Ur pennad kaoz hag ur briziadenn ho po gant ur psikologour,\n- Ur pennad kaoz ho po gant izili ar Bodad Tuta\nDegemeret e voc'h evel stajiad er greizenn stummañ Kelenn e Kemper\nNe voc'h ket gopret gant Diwan ar bloavezh stummadur kentañ, met klasket e vo diskoulmoù all, evel an AFR pe kevradoù "emvarrekaat" ("qualification") evit sikour ac'hanoc'h en ho puhez pemdeziek.\nAozet eo ar stummadur e div lodenn :\nar stummadur war ar vicher, ar stummadur kentañ,\nevit bezañ titlet evel skolaer er skolioù Diwan\nar stummadur evit tremen Kenstrivadeg Kelennerien ar Skolioù,\nevit kelenn er skolioù Diwan gant ur c'hontrad gant an Deskadurezh Stad.\n1. Ar stummadur kentañ\nAozet eo war daou vloaz :\n1.1. Ur bloavezh stummadur e Kemper\nTeir lodenn a zo er bloavezh kentañ stummadur :\n10 sizhunvezh stummadur war ar brezhoneg,\ngant ar pal pakañ ul live brezhonzg uhel a-walc'h evit kelenn ha bevañ e brezhoneg e kement degouezh eus buhez ar skol.\n12 sizhunvezh stummadur teorikel,\ngant kentelioù e brezhoneg pe e galleg, hervez ar stummerien.\nDiazezet eo ar stummadur war :\n- ar gouiziegezh e pep danvez skol,\n- an didaktelezh,\n- an divyezhegezh dre soubidigezh hag he ferzhioù er c'helenn.\n15 sizhunvezh staj er c'hlasoù Diawn,\nevit lakaat e pleustr ar pezh a vez desket er stummadur teorikel, hag evit anavezout buhez ar skol. Tro ho po da vezañ degemeret e klasoù eus an holl liveoù ha, goude ur prantad en em varrekaat, da gemer ar c'hlasoù e karg da vareoù 'zo.\nSkoazellet e voc'h gant heñcherien, skolaerien Diwan an holl anezho. Reiñ a raint alioù deoc'h, ha sikour a raint ac'hanoc'h da vuzuliañ ho ezhommoù hag ho araokadennoù.\nAr priziañ :\nPriziet e vez ar stajidi a-hed ar bloaz, ha gant un arnodenn e fin ar bloavezh.\n- Ingal e-kerzh ar bloaz e vez pennadoù-kaoz gant ar stummerien.\n- Pep staj en ur c'hlas a vez priziet gant ur weladenn hag ur renta-kont.\n- E miz Mae e vez ensellet ar stajiad en ur c'hlas ma vo bet teir sizhun o kelenn ennañ.\n- E miz Even e vez un arnodenn deorikel da dremen.\nMa tremen mat ar briziadenn e vez degemeret ar stajiad en eil bloavezh.\n1.2. Un eil bloavezh e karg eus ur c'hlas\nEn eil bloavezh e vo kinniget deoc'h ur post e karg. Derc'hel a ray ho heñcher da reiñ alioù deoc'h. Gouest e voc'h ivez da gaout skoazell ur c'huzulier pegagogel Diwan.\nUn nebeud devezhioù stummadur teorikel a vo kinniget deoc'h e kreizenn Kelenn hag un teuliad ho po da sevel diwar-benn ur gudenn o tennañ d'ar c'helenn.\n- dre ho teuliad, a ginnigoc'h dirak ar stummerien,\n- dre un enselladenn en ho klas.\nMa tremen mat ar briziadenn e voc'h titlet evel skolaer er skolioù Diwan.\n2. Kenstrivadeg Kelennerien ar Skolioù\nUr wech titlet e voc'h gouest da dremen ar genstrivadeg evit bezañ kelenner ar skolioù gant ur c'hontrad gant an Deskadurezh Stad.\nSkoazellet e voc'h en ho llabour prientiñ gant 7 sizhunvezh stummadur e kreizenn Kelenn.\nPar eo ar genstrivadeg ouzh ini an Deskadurezh Stad met miret e vez un niver a bostoù evit pep rummad skolioù. Gant an genstrivadeg e pakoc'h ur c'hontrad gant an Deskadurezh Stad evit bezañ kelenner er skolioù Diwan.


Duged Modena - Wikipedia\n(Adkaset eus Dugez Ferrara)\nE 1452 e teuas Borso d'Este a-benn da dapout digant an impalaer santel Federico III an anv a dug Modena ha Reggio, hag e 1471 an anv a Dug Ferrara, kêrbenn an dugelezh. Met Ferrara a gouezhas etre krabanoù ar pab Klemañs VIII e 1597, war-lerc'h dilez an dug Cesare d'Este abalamour da gudennoù en hêrezh ha ne oa ket hervez al lezenn.\nNe chome eus an dugelezh ken nemet proviñsoù Modena ha Reggio Emilia, douaroù kenstok, ha Modena capitale. E-pad an daou gantved goude e voe lonket dugelezhioù bihan amezek evel Mirandola, Correggio ha Novellara, ha dre zimeziñ e voe staget Dugelezh Massa ha Carrara.\nChom a reas an dugelezh en he sav betek 1796, pa deuas da vout ur rann eus ar Repubblica Cispadana krouet gant Napoleone Buonaparte.\nE 1814 e voe adsavet an dugelezh evit al lignez Asburgo-Este.\nE 1859 e voe staget an dugelezh ouzh Rouantelezh Sardigna.\n1 Duged Ferrara, Modena ha Reggio (Este) 1471- 1597\n2 Duged Modena ha Reggio, eus Tiegezh d'Este, 1597-1796\n3 Duged Modena ha Reggio (Lignez Hasbourg-Este, pe Aostria-Este), 1814-1860\nDuged Ferrara, Modena ha Reggio (Este) 1471- 1597Aozañ\nBorso 1450-1471, dug Ferrara e 1471\nErcole Iañ 1471-1505\nAlfonso Iañ 1505-1534\nDuged Modena ha Reggio, eus Tiegezh d'Este, 1597-1796Aozañ\nCesare d'Este 1598-1628\nFrancesco Iañ 1629-1658\nRinaldo III d'Este 1694-1737\nErcole III 1780-1796 (d. 1803)\nDuged Modena ha Reggio (Lignez Hasbourg-Este, pe Aostria-Este), 1814-1860Aozañ\nGoude skarzhet ar C'hallaoued eus Italia e 1814 e voe adsavet an dugelezh.\nFrancesco V 1846-1859 (marvet e 1875)\nDugelezh Modena ha Reggio\nIstor Reggio Emilia\nAdtapet diwar « https://br.wikipedia.org/w/index.php?title=Duged_Modena&oldid=1854959 »\nDernière modification le 7 Du 2019, à 06:36


Formulenn diaoz - Wikipedia\nE kimiezh ez eo ar formulenn diaoz ar skrivad kompaktañ a daolenn ur c'hompozad kimiek pe ur c'horf simpl. Graet e vez gant ar formulennoù diaoz er c'hevatalennoù kimiek evit deskrivañ ar reaktadennoù kimiek.\n1 Kompozadoù molekulel\n2 Kompozadoù hep molekulenn\nKompozadoù molekulel[kemmañ | kemmañ ar vammenn]\nAr c'hompozadoù molekulel a zo anezho substañsoù a c'hoarvez eus molekulennoù dispartiet an eil re diouzh ar re all. Evel se emañ kont gant ar pep brasañ eus ar c'hompozadoù a gaver e kimiezh organek. Evit a sell ouzh ar c'hompozadoù-se e ro ar formulenn diaoz an niver a atomoù a ya d'ober ur volekulenn. Ne ro titour ebet diwar-benn arenkamant an atomoù a genaoz anezhi. Setu e c'hell ur formulenn diaoz klotañ gant meur a volekulenn disheñvel. Komz a reer eus izomeriezh pa vez div volekulenn disheñvel dezho ar memes formulenn diaoz. Evit deskrivañ ur volekulenn e ranker gouzout formulennoù all en tu-hont d'ar formulenn diaoz : ar formulennoù damziorroet pe diorroet.\nNatur an atomoù a vez meneget gant simboloù kimiek an atomoù a genaoz ar volekulenn a bleder ganti (sellou ouzh taolenn beriodek an elfennoù). Resisaat a reer niver pep hini eus an atomoù gant un is-skrid a-zehou da bep simbolenn (ne lakaer is-skrid ebet pa vez un atom hepken). Erbedet e vez heuliañ urzh lizherennek ar simboloù war-bouez un nemedenn : karbon hag hidrogen ar produioù organek a vez meneget atav da gentañ hag en urzh-se, hag en o goude e veneger an atomoù all en urzh al lizherenneg.\nAr propan ennañ 3 atom karbon (notet C) hag 8 atom hidrogen (notet H) a vo e formulenn diaoz : C3H8\nSkouerioù all eus formulennoù diaoz :\nan dour : H2O\n2 atom hidrogen H\n1 atom oksigen O\nan dioksigen : O2\n2 atom oksigen O\nar metan : CH4\n1 atom karbon C\n4 atom hidrogen H\nan etilen : C2H4\n2 atom karbon C\nan etanol : C2H5OH (ar formulenn diaoz penn-da-benn a zo C2H6O)\n6 atom hidrogen H\nar butan pe e izomer an izobutan : C4H10\n4 atom karbon C\n10 atom hidrogen H\nKompozadoù hep molekulenn[kemmañ | kemmañ ar vammenn]\nE kimiezh anorganek ez eus un toullad kompozadoù n'heller ket deskrivañ evel kompozadoù molekulel.\nAr soludoù ionek, n'eus ket molekulennoù diforc'h enno met ionoù oc'h interaktiñ ent elektrostatikel gant amezeien niverus. Kompozadoù all a c'heller deskrivañ evel makromokulennoù. En dioksidenn silisiom da skouer en deus pep atom silisiom 4 eread kovalant gant 4 atom oksigen ha pep atom oksigen a zo ereet ouzh 2 atom silisiom. Pep kristal a c'heller deskrivañ neuze evel ur volekulenn enni ur niver bras a atomoù.\nEvit an holl gompozadoù-se e ro ar formulenn diaoz kenfeurioù an atomoù er c'hompozad hepmuiken.\nar gloridenn sodiom : NaCl\nan dioksidenn silisiom : SiO2\nar gloridenn houarn (III) : FeCl3\nan diamant : C\n↑ Leight, Favre,Metanomski - Principes de Nomenclature de la Chimie -Introduction aux recommandations de l'IUPAC - pajenn 9 - De Boeck Université ISBN 2-7445-0120-4\nAn doareoù liesseurt da daolenniñ ar molekulennoù\nAr gimiezh organek\nAr gimiezh vineralek\nTaolennadur ar molekulennoù\nDiaoz - Lewis - Diorroet plaen - Damziorroet - Topologel - Cram - Newman - Fischer - Haworth\nGilbert Newton Lewis - Hermann Emil Fischer - Walter Norman Haworth\nAdtapet diwar « https://br.wikipedia.org/w/index.php?title=Formulenn_diaoz&oldid=1965596 »\nKemmoù diwezhañ degaset d'ar bajenn-mañ d'an 18 C'hwe 2022, da 09:35.


Skoazell:Elfennoù kimiek - Wikipedia\nProtaktiniom – Uraniom – Neptuniom\nNiver atomek 92\nTolz atomek 238,02891\nDasparzh an elektronoù : 2, 8, 18, 32, 21, 9, 2\nNiver oksidadur +3, +4, +5, +6\nTredanleiegezh 1,38 (Skeul Linus Pauling)\nGremmoù ionadur 1 : 597,63 kJ/mol\n2 : 1 120 kJ/mol\n3 : 1 910 kJ/mol\nSkin atomek 175 pm\nSkin kenamsav rcov = 196 pm\nSkin Van der Waals rw = 186 pm\nDouester (≈20°C) 19,050 g/cm3\nTeuzverk 1 132,2°C\nBervverk 3 927°C\nTredanharzusted 2,8 nΩ•m (e 20°C)\nSetu amañ berr-ha-berr alc'hwez ar voest-kelaouiñ a ginnig un elfenn gimiek.\n▶ En anv\n: Skinoberiek eo an elfenn, da lavarout eo e tro he-unan d'un atomenn all en ur vannañ rannoù ha gremm.\n▶ Perzhioù hollek\nNiver atomek : an niver a brotonennoù a zo e-barzh nukleüs an elfenn.\nRummad kimiek : anv ar rummad m'emañ an elfenn e taolenn drovezhiek an elfennoù hervez rummatadur an International Union of Pure and Applied Chemistry (IUPAC).\nStrollad : anv ar strollad m'emañ an elfenn en daolenn drovezhiek hervez an IUPAC.\nTrovezh : niverenn al linenn m'emañ an elfenn en daolenn drovezhiek hervez an IUPAC.\nBloc'h : arouez ar bloc'h m'emañ an elfenn en daolenn drovezhiek hervez an IUPAC.\nTolz atomek : an niver a wezhioù ma'z eus 1/12 eus tolz un atomenn 12C en elfenn (12,011 eo tolz an elfenn C) ; ur c'hementad hep unanenn eo.\n▶ Aozadur elektronek\nAozadur elektronek an atomoù : dasparzh an elektronennoù a-wiskadoù tro-dro d'an nukleüs. Da skouer, evit an Uraniom : [Rn] 5f3 6d1 7s2 = [dasparzh ar Radon] + 3 elektronenn er gwiskad 5f, 1 er gwiskad 6d ha 2 er gwiskad 7d\n▶ Perzhioù atomek\nNiver oksidadur ; niver a elektronennoù a c'hall bezañ gounezet pe gollet en ur c'hediad kimiek. Notennet e vez eus -5 (pemp elektronenn laosket gant ar Bor er c'hediad Al3BC) ha +9, hini an ion IrO4+.\nTredanleiegezh : gouestoni an elfenn da zesachañ elektronennoù p'en em stag ouzh un elfenn all. Ar c'himiour ha fizikour Linus Pauling (Priz Nobel ar Gimiezh 1954) a ijinas e 1932 ur skeul (Skeul Pauling) war ar skalfad Frankiom (0,7) – Fluor (4).\nGremmoù ionadur : pep talvoudegezh a verk ar c'hementad bihanañ a c'hremm a zo ret evit lemel un elektronenn diouzh stad kent an atomenn.\nSkin atomek : an hed etre kreiz an nukleüs ha bevenn ar gwiskad elektronennoù pellañ. An ångström pe ar pm (pikometr, 10-12 metr) eo an unanenn, ar skalfad o vezañ 0.3-3 Å / 30-300 pm.\nSkin kenamsav : an hanter eus hed un ere kenamsav etre div elfenn heñvel en ur volekulenn ; notennet e vez rcov diwar ar saozneg covalent radius, ha muzuliet e pm pe en Å.\nSkin Van der Waals : skin boul amwir un atomenn, da lavaret eo an hed etre kreiz he nukleüs hag ar vevenn ma'z eo kempouez an nerzhioù desachañ ha bountañ e-keñver un atomenn all ; ar fizikour izelvroat Johannes Diderik van der Waals (Priz Nobel ar Fizik 1910) e voe ar skiantour kentañ o verzout e ranker lakaat an atom da vouloù e-lec'h poentoù.\n▶ Perzhioù fizikel\nArvez : ar stad m'emañ an elfenn pa vez en endro skoueriek, da lavarout eo 273.15 K ar gwrezverk (0°C) hag 1 aergelc'h (105 Pa, da lavaret eo 100 kPa pe 1 bar).\nDouester : tolz an elfenn rannet dre hec'h ec'honad, muzuliet pa vez tro-dro da 20°C tro-ha-tro dezhi ; e g/cm3 e vez merket; tolz ec'honel a reer ivez pa gomzer eus atomennoù.\nTeuzverk : ar gwrezverk ma tro un elfenn galet da zourek en endro skoueriek.\nBervverk : ar gwrezverk ma tro un elfenn galet d'ur gaz en endro skoueriek.\nTredanharzusted : gouestoni an elfenn da virout ouzh ur red tredan a dremen drezi.\nAdtapet diwar « https://br.wikipedia.org/w/index.php?title=Skoazell:Elfennoù_kimiek&oldid=1936864 »\nKemm diwezhañ d'an 18 Gen 2022 da 16:02\nKemmoù diwezhañ degaset d'ar bajenn-mañ d'an 18 Gen 2022, da 16:02.


Gwad - Wikipedia\nBiz o wadañ\nRouedad ar gwad e korf un den\n██ Gwad pinvidik karget a oksigen\n██ Gwad paour nebeut a oksigen ennañ\nAr gwad zo ul liñvenn a red diehan met a dalmadennoù e gwazhiadurezh hag e kalon loened zo, mab-den en o zouez. Savet eo gant ul lodenn dourek, ar plasma, hag ul lodenn soludek, ar c'helligoù ha tammoù anezho.\nE gefridioù eo :\nkas an dioksigen O2 hag ar maguzennoù da wiadoù hag organoù ar c'horf ;\nkas an dilerc'hioù evel an dioksidenn garbon CO2 hag an dilerc'hioù nitrogenek war-du al lec'hioù-skarzh (bouzelloù, lounezhi, skevent) ;\nkas kelligoù ha molekulennoù ar reizhiad hangaeañ d'ar gwiadoù ;\nskignañ an hormonoù er bevedeg.\nDanvezennoù er gwad[kemmañ | kemmañ ar vammenn]\nGant mel an eskern hir e vez kenderc'het kelligoù ar gwad.\nEritrokit, anvet ivez "globulennoù ruz" pe kelligoù ruz daoust ma n'int ket kelligoù evit gwir dre n'eus na kraoñell na organit ken enno. Un eritrokitenn a bad 120 devezh ha distrujet e vez gant an avu, ar felc'h pe mel an eskern. Enno emañ an hemoglobin a dreuzkas an dioksigen 02, an dioksidenn garbon CO2 hag ar vonoksidenn garbon CO. Pinvidik-tre eo an hemoglobin e houarn ha gouest eo da stagañ enni an dioksigen disolvet er plasma. War-lerc'h bezañ bet karget e dioksigen (e logigoù ar skevent) e vez kaset an eritrokitennoù gant fonn ar gwad betek ar gwiadoù e-lec'h ma zieubont an dioksigen. Karget e vezont aze e dioksidenn garbonek daoust ma vez dalc'het er plasma dreist-holl ar molekulennoù-se.\nLeukokit, "globulennoù gwenn" pe kelligoù gwenn. Ur roll a-bouez o deus er reizhiad hangaeañ dre zistrujañ an elfennoù kontammus. Liesseurt int : granulokit, limfokit, monokit ... pep hini gant ur perzh disheñvel.\nTrombokit, "plaketennoù" pe pladanoù. Tammoù kelligoù hep kraoñell int evel an eritrokit hogen, organitoù a zo enno. Diwar-se int gouest da analañ ha da broduiñ proteinoù. Ur roll pennañ o deus e kaoulediñ ar gwad.\nAr c'helligoù meneget a-us a ya d'ober 45 % eus ar gwad. Ar peurrest eo ar plasma.\nAr plasma[kemmañ | kemmañ ar vammenn]\nLodenn dourek ar gwad eo ar plasma. Ennañ ez eus\nmolekulennoù diwar koazhadur ar boued (glukoz, trenkennoù aminek, trenkennoù druz ...)\nmolekulennoù diwar metabolegezh ar c'helligoù (ure ...)\nmolekulennoù kannad eus an difenn immunizel.\nmolekulennoù kannad eus ar c'hehentiñ dre wad (hormonoù).\nionoù (sodiom, potasiom, magnesiom ...). Gant al lounizhi e vez kempouezet paoter an ionoù er plasma hag en dourennoù diabarzh all.\nSellit ouzh ar ger gwad er\nAdtapet diwar « https://br.wikipedia.org/w/index.php?title=Gwad&oldid=1921064 »


(Adkaset eus Faroeg)\nAr yezh ofisiel en inizi a zo bet an daneg abaoe 1538. Ar faeroeg a chomas un trefoedach betek diwezh an XVIII-vet kantved. D'ar mare-se, un den anvet Svabo a zastumas kanaouennoù-pobl. E 1823 e voe moulet un droidigezh eus Aviel Sant Mazhe. E-kreiz an XIXvet kantved e teuas an den a reas ar muiañ evit yezhig e vro, Hammershaimb. Ar c'hanaouennoù dastumet gant Svabo a oa skrivet e rannyezhoù disheñvel (bez ez eus meur a rannyezh) evel ma oant distaget. Hammershaimb a ijinas un doare-skrivañ etimologek o tennañ da zoareoù-skrivañ ar yezhoù skandinavek all, hag a c'helle bezañ lennet dre holl en inizi, en ur ger : ur yezh unvan. An doare-skrivañ-se, gant un nebeut kemmoù hepken, a zo bet miret betek hiziv. Yezhadur Hammershaimb a voe embannet e. 1854. Skridoù a bep seurt en deus savet ivez. Ur gelaouenn a voe krouet e 1890. Diwar neuze e tarzhas ur stourm kalet ouzh gouarnamant Danmark evit ma vefe anavezet ar faeroeg evel yezh-Stad. Ne voe gounezet an trec'h nemet e 1948. Ar faeroeg a voe lakaet da "gentañ, yezh ofisiel", an daneg o vezañ aotreet evel "eil yezh". Âr faeroeg a vez implijet en iliz, er skol, er mererezh, er c'henwerzh. Kelaouennoù ha levrioù a vez moulet (troidigezh nevez ar Bibl, 1948). An darn vrasañ eus ar boblañs a oar lenn an div yezh, faeroeg ha daneg.\nAdtapet diwar « https://br.wikipedia.org/w/index.php?title=Faeroeg&oldid=1814452 »\nKemmoù diwezhañ degaset d'ar bajenn-mañ d'an 11 Kzu 2018, da 15:08.


Kerion (strollad) - Wikipedia\nNice, Bro C'hall\nKerion zo ur strollad power metal simfonek a orin eus Bro c'hall.\n3 Izili bet er strollad\nEr penn-kentañ ar strollad a oa anvet Kirlian hag an doare sonerezh a oa tostoc'h eus ar metal progresivel benvegel. An daou guitarour Sylvain ha Remi a oa kompozourien. Goude ur bloaz kenlabour, kroget o deus d'ober sonadegoù en o rannvro, o c'hoari dreist-holl tonioù savet ganto. E 2001 o deus enrollet ar c'hentañ demo. Goude-se ez eo deuet doare ar strollad da vezañ muioc'h troet war-zu ar speed metal.\nMet choazioù micherel ar sonerien o deus pellaet anezho.\nRemi en deus neuze tutaet Flora, kanerez, a oa mignonez ar strollad abaoe pell ha Kerion a zo bet stummet e 2002. Ur c'hentañ demo "Conspiracy Of Darkness Staraxis Part 1" a zo bet embannet e 2003. An demo a oa penn-kentaén ur meizad krouet gant Christophe (skrivagner ar strollad ) e 3 lodenn.\nKrouet eo bet er c'han gant Elise, ur mignonez eus ar strollad, met kalite ar son a oa fall.\nSavet o deus neuze tonioù nevez hag e 2005 o deus enrollet un demo nevez "The Last Sunset", heuliadenn ar meizad, gant un doare metal simfonek. Embannet o deus e 2008 un albom nevez, "Holy Creature Quest", gant ur produadur gwelloc'h, hag a zo bet gwellet mat gant ar wask. E 2009 o deus diskleriet e embannfent an albom "The Origins", a tistrofe war o gannaouennoù kentañ.\nRemi - Gitar\nSylvain - Gitar\nCristophe - Skrivagner\nSam - Batri\nFlora - Kan\nStéphane - Gitar-boud\nIzili bet er strollad[kemmañ | kemmañ ar vammenn]\nElise Granier - Kan\nThe Last Sunset (2005)\nAdtapet diwar « https://br.wikipedia.org/w/index.php?title=Kerion_(strollad)&oldid=1597414 »\nKemmoù diwezhañ degaset d'ar bajenn-mañ d'an 24 Her 2014, da 11:21.


(Adkaset eus FSF)\nAr Free Software Foundation (e Brezhoneg "Aozadur evit ar poellad frank"), gant an teskanv FSF, a zo un aozadur amerikan hep pal kenwerzhel, krouet gant Richard Stallman e 1985 evit sikour paeañ ar ratres GNU ha kummunelezh ar poellad frank. An arc'hant dastumet a zeu dreist-holl eus roadennoù, hag un tamm eus gwerzh produioù a-eil (T-shirts, CD-Roms...).\nAn FSF Europe, an FSF India, an FSF Latin America hag an FSF France a zo pevar aozadurioù c'hoar d'an FSF.\n1.3 Postoù all\n1.4 Izili bet\n2.1 Liammoù diabarzh\nD'ar 25 a viz Du 2002, an FSF a grog gant ar « FSF Associate Membership program for individuals ». E miz Meurzh 2005, muioc'h eget 3 400 izili a zo emzelet. Ar 5 a viz Meurzh 2003 eo lañset ar Corporate Patron program for commercial entities ur program evit an embregerezhioù. E miz Ebrel 2004, 45 embregerezh a gemer perzh d'ar program-se.\nAn FSF en deus ur c'huzul merañ gant 6 ezel :\nGeoffery Knauth, Senior Software Engineer at SFA, Inc.\nLawrence Lessig, Kelenner gwirioù e Stanford\nHenri Poole, Krouer CivicActions, a grassroots campaign technology consulting firm.\nRichard Stallman, Krouer an FSF, ar raktres GNU, hag al lañvaz GNU GPL, stummoù 1 ha 2\nGerald Sussman, Kelenner stlenneg er MIT\nRichard Stallman : Presidant (a youl-vat)\nEben Moglen : General Counsel (a youl-vat)\nDan Ravicher : Senior Counsel (a youl-vat)\nPeter Brown : Executive Director\nDavid « Novalis » Turner : GPL Compliance Engineer\nJohn Sullivan : programs administrator\nTed Teah : Copyright Assignments clerk\nJoshua Ginsberg, Merour rouedad\nJustin Baugh, Merour rouedad\nWard Vandewege, Merour rouedad\nTony Wieczorek, Program Assistant\nLeslie Proctor : Darempredoù publik\nRobert J. Chassell : Directeur fondateur et trésorier\nTim Ney : CEO 1998-2001\nThomas Bushnell : GNU hacker, GNU Hurd\nRoland McGrath : GNU hacker, Glibc, Make, GNU Hurd\nLeonard Tower : GNU hacker\nMike Haertel : GNU hacker, diff, grep\nPete TerMaat : GNU hacker, gdb\nPhil Nelson : GNU hacker\nJay Fenlason : GNU hacker, sed\nBrian Fox : GNU hacker, Bash\nNoboyuki Hikichi : GNU hacker\nPaul Rubin : GNU hacker, cpp\nAriel Rios : GNU hacker, GNU Guile\nRandy Smith : GNU hacker, gdb\nJonathan Watterson : Lañset en deus ar digital-speech\nLisa « Opus » Goldstein : Rener ar gazetenn GNU\nBradley Kuhn : Executive Director\nJanet Casey : Free Software Directory maintainer\nJim Blair : Merour rouedad\nSez an FSF, lec'hiet e Boston, Massachusetts en deus peurvuiañ 10 den gopret. Ar burev a zo renet gant Bradley Kuhn.\n1999 : Linus Torvalds Award evit ar stlenneg frank (Open Source Computing) \n2005 : Priz Ars Electronica: Medalenn e rann ar c'hummunelezhioù niverel (Digital Communities)  \nAdtapet diwar « https://br.wikipedia.org/w/index.php?title=Free_Software_Foundation&oldid=1495132 »\nDernière modification le 5 Ebr 2013, à 12:37\nKemmoù diwezhañ degaset d'ar bajenn-mañ d'an 5 Ebr 2013, da 12:37.


Brezhoneg Gwenrann - Wikipedia\nBrezhoneg Gwenrann pe gwennraneg eo ar brezhoneg komzet e ledenez Gwenrann.\nTamm-ha-tamm en deus kilet ar brezhoneg betek bout komzet mann nemet er penn pellañ, àr an aod : Pennestin, Kamoel, Ferel, Mesker, Penc'herieg, ar Groazig, Bourc'h-Baz hag all.\nGallaoueg ha galleg a vez komzet eno bremañ ; ar brezhoneg a vez komzet gant ar re o deus en desket met anavet e oa gant tud a-vihanik c'hoazh daou-ugent vlez zo, e Bourc'h-Baz. Ar re ziwezhañ oc'h ober gant ar yezh-se e oa ar baludourion e kêrioù evel Kervaleg, Rofia, Kermouzeñ, Tregate.\nLevezon kreñv ar gallaoueg a zo bet àr vrezhoneg ar vro, hag an eneb zo bet ivez rak bout a ra gerioù brezhonek e gallaoueg ar vro ; e-pad pell o deus gouiet an dud div yezh. Aesoc'h eo evit ar gwerzhiñ halen.\nKar da wenedeg eo brezhoneg ar vro, neoazh ez eus muioc'h a ziforc'h etreze aveit etre tregerieg ha leoneg.\nÀr-dro 3 000 ger zo bet dastumet, reoù get ar re a gomze brezhoneg ar vro àr-eeun, ha reoù arall zo bet adkavet gras d'o bugale (troioù-lavar evel : « Kenavo, ma hi za ket hi skreñvo » a zo bet adkavet evel-se !).\n1 Ur pempvet rannyezh\n2 Un nebeud frazennoù e gwennraneg\n3 An dastumerien\nUr pempvet rannyezhAozañ\nSklaer eo levezon ar gwenedeg : sellomp da skouer ouzh an "th" predeneg a veze kavet e brezhoneg-krenn, hag a zo aet da "z" e brezhoneg KLT (Kerne, Leon, Treger) ha da "h" e gwenedeg. An "th"-se zo aet da "h" e Bourc'h-Baz, evel e gwenageg n'eus nemed eun dra lâr : "e-bars kêr" med ivez "abar hou ti".\nUn dra iskis c'hoazh a vez gwelet e daou benn douar Breizh Izel : diouzh tu reter pellañ Treger, e Bro Welo hag er Vro Wennrann (200 c'hilometr etreze) ez eus bet miret eur stumm kozh evel ar dalc'h /f/ krennvrezhonnek ; da skouer ar ger "Klañv" zo "klãf" e Bro Welo ha "kleñf" e Bourc'h Baz.\nDisheñvel eo displegadur ar verboù, dreist-holl hini ar verb "ober" ; displeget evel eur verb reizh, diwar ar wrizienn "zober".\nAmzer-vremañ : Me zobér, i zobér, ã zobér, hia zobér, nõ zobér, ou zobér, dã zobér.\nAmzer-dremenet : Me zobéré, ...\nAmzer-da-zont : Me zobérou, ...\nDoare gourc'hemenn : dòwbéir, dòwbérãm, dòbéréi.\nDre levezon ar galleg e weler un ereadurezh o sevel diwar ar galleg : "Pa vin skuizh" zo troet e Bourg Batz "Pi me fou chuih".\nUn nebeud frazennoù e gwennranegAozañ\nMe ez gournèit age me brèr Me am eus goulennet get ma breur\nDe pif zo en dro-män ? Da biv eo an dra-mañ ?\nHañ bwé venéi laret ke tchèit ter hi fot éhéô e wé Eñ en doa mennet lâret ne oa ket dre e faot dezhoñ e oa\nPerak ne guérhoc’h tchèt hou ti ? Perak ne werzhit ket ho ti ?\nTèr an tréo Dre an traoñ\nMeur a zen zo bet éc'h ober àr-dro gwennraneg : Émile Ernault, Paulin Benoist, Pierre Le Roux pe c'hoazh Gildas Buron a zo o labourat e mirdi Bourc'h Baz.\nKervarker en deus bevet er vourc'h-se ivez, ha dastumet en deus ur ganenn gant ur plac'hig, evel Pître De Lisle du Dreneuc e 1872 hag Pierre Bezier.\nDañs-tro merc'het Baz\nEr merc'het a Gervalek zo ho voll er spinek\nEr spinack lir a lir, er spinek lir a la,\nEr merc'het a Roffiat zo koèt ha mad\nEr merc'het a Drégaté zo koèt ha koèt e vé\nEr merc'het a Benhastèl d'he zo dent vel ur rastel\nAr verhek d'ar Vourh zo kimi gour ha gour\nNend eus nemet un enrolladur eus brezhoneg ar vro. Yann-Vari Kavalin ne ra nemet kontiñ e brezhoneg ahoel.\nE-touez an dastumerien, Léon Bureau (1836-1900) eo moarvat an hini a zo bet dastumet gentañ ar muiañ a zafar, daoust da vezañ bet kollet al lodenn vrasañ eus e labour war hor yezh goude e varv.\nRannyezhouriezh ar brezhoneg\nGildas Buron, Diskouezadeg La langue bretonne au pays de Guérande, Musée des Marais Salants de Batz-sur-Mer, Here 2006.\nGildas Buron, Les noms des salines en si-, e Bretagne et pays celtiques - Mélanges offerts à Léon Fleuriot, pp. 281–295, PUR ha Skol 1992.\nGildas Buron, La Bretagne des Marais Salants - 2000 ans d'histoire, Skol Vreizh, Montroulez 1999\nGildas Buron, Paulin Benoist (20 avril 1857 - 24 novembre 1917) Notaire collectionneur de "vieilles choses" érudit, bibliophile et collecteur du breton de Batz , dans les cahiers du pays de Guérande, n°52, 2011,\nGildas Buron, Les pluriels en i de collectifs bretons dans la toponymie entre estuaires de Loire et vilaine , dans Histoire & patrimoine, n°77, juillet 2012 & n°78, Janvier 2013\nAssociation Buhez, Parlons du breton, CD audio, Ouest-France, Roazhon 2001\nFañch Broudic, À la recherche de la frontière - la limite linguistique entre Haute et Basse-Bretagne aux XIXe et XXe siècles, Ar Skol vrezoneg, Brest 1995.\nYves Mathelier, Le breton parlé dans le pays guérandais , Yoran Embanner 2017, 496 p.\nBernard Tanguy, La langue bretonne au pays de Guérande, ArMen n°25, 1990\nBertrand Luçon, Noms de lieux bretons du pays Nantais, Yoran Embanner 2017, 510 p.\n↑ E dibenn ar gêr e vez distaget /f/ ar /v/ evel e Bro-Oueloù.\n↑ Ar gêr « tréo » zo kar da "draoñ", kavet e vez en anvioù-lec’h, evel Tromarzhin e-tal ar Baol. Eveltañ ez eus un druilhad gerioù hag a vez kavet e KLT hag e Bro-Gwenrann hep bout anavet e Bro-Gwened.\nAdtapet diwar « https://br.wikipedia.org/w/index.php?title=Brezhoneg_Gwenrann&oldid=1974187 »\nKemm diwezhañ d'an 6 Meu 2022 da 09:28


Emgann Verdun (1916) - Wikipedia\nEmgann Verdun (1916)\nKartenn Emgann Verdun.\nfozioù-difenn e biz Bro-C'hall\nEmgann Verdun (Bataille de Verdun) zo un emgann eus ar Brezel-bed kentañ padet e oa eus an 21 a viz C'hwevrer d'an 19 a viz Kerzu 1916 e-kichen Verdun e Bro-C'hall graet Région Fortifiée de Verdun anezhi er mare-se, etre an armeoù gall hag alaman. Prientet e oa bet gant ar jeneral von Falkenhayn, penn an arme alaman, evel un emgann a oa e bal « diwadañ net an arme c'hall » dindan ur glav obuzioù. Hogos ken koustus e vo avat evit an arme alaman hag evit ar C'hallaoued. 300 000 soudard a varvas, 163 000 soudard gall ha 143 000 alaman. Echuiñ a reas an emgann gant un distro da stad an traoù araozañ. E-pad an amzer-se, eus miz Gouere da viz Du en em ganne an arme saoz en emgann la Somme, ken gwadus all ha gant disoc'hoù ken dister all.\nAr steuñv diazez evit an Alamanted a oa tapout uhelderioù ar rannvro ha gortoz kuzhet hag armet mat an tagadennoù gall evel ma oa bet boaz a-raok er brezel. Eil Emgann Champagne a oa c'hoarvezet dres evel-se, riset e oa bet ar soudarded gall o klask adpakañ an tiriadoù kollet.\nVerdun a voe, evel Emgann la Somme, ur gentel spontus a vo komprenet gant lod damkaniourien alaman. Stabilded an talbenn, daoust d'an niver a soudarded en argadoù, a zeu eus ezvezañs karbedoù hobregonet : e 1940 e kouezho Verdun e 24 eurvezh dindan tennoù ar panzerioù. Modernelezh ar ganolierezh a laka rampo an nerzhioù lu engouestlet.\nGant ma oa fall an amzer e voe rediet d'an Alamanted reiñ dale d'an dagadenn. D'an 21 a viz C'hwevrer 1916 e oa kroget. E-penn kentañ e voe trec'hioù brav gant an Alamanted, Kreñvlec'h Douaumont a voe paket e-pad tri devezh kentañ an argadenn. Goude-se e voe diaesoc'h d'an Alamanted mont war-raok en desped d'ar c'holloù ramzel gant Bro-C'hall.\nD'ar 6 a viz Meurzh, 20 1⁄2 divizion gall a oa e Verdun gant difennioù kalz gwelloc'h bet savet. Pétain a roe an urzh da chom hep kilañ met ouzhpenn-se e redie an divizionoù c'hall da glask enepargadiñ an Alamanted. An urzhioù-se a lakaas da bignaat uheloc'h c'hoazh ar c'holloù evit al lu gall. Flastret e oa an droadegiezh gant ar c'hanolierezh Alaman.\nFort Douaumont a-raok an emgann.\nFort Douaumont goude an emgann.\nD'an 29 a viz Meurzh e oa kroget ar c'hanolierezh gall da dennañ dizehan war kostez Kornôg an dachenn emgann. Al lec'hioù difenn alaman a oa bombezet kreñv, ar c'holloù eus o tu a oa aet war-gresk kalz. E-pad miz Meurzh, an argadenn alaman a oa kaset etrezek ribl kleiz ar ster Meuse. Ar pal a oa da bakañ an dachenn implijet gant ar al lu gall evit sturiañ an tennoù kanol etrezek fozioù-difenn an Alamanted hag a oa en uhelderioù. An Alamanted a zeuas a-benn da vont war-raok met stanket e voent gant skoazelloù nevez erruet eus tu Bro-C'hall. Tost e oant eus ar palioù da dizhout met stanket.\nE-penn kentañ miz Mae, an Alamanted a gemme kadoniezh ar pal a oa bremañ da seveniñ argadennoù lec'hel hag enepargadennoù pa oant taget gant an arme gall. Ar C'hallaoued a brofitas evit tagañ Kreñvlec'h Douaumont. Ar C'hallaoued a zeuas a-benn da adtapout ul lodenn eus al lec'h met an enepargadennoù Alaman a voe drastus. Kollet e voe al lodennoù adtapet, kalz brizonidi brezel a oa bet graet gant an Alamanted. An Alamanted a oa rediet kemmañ o doareoù d'ober.\nE miz Mae/Even e voe kroget gant tagadennoù Alaman war bep ribl eus ar stêr Meuse er memes-tro. E miz Even e oa bet aloubet Kreñvlec'h Vaux goude stourmoù feuls taer a-berzh gwarnizon al lec'h. Goude kodianidigezh ar gwarnizon enoret gant ar soudarded alaman, Sylvain-Eugene Raynal an ofiser penn a voe kaset dirak ar C'hronprinz hag enoret ivez.\nEmgann Verdun a badas 303 devezh hag a zo chomet unan eus emgannoù gwadusañ istor Mab-den. Er bloavezh 2000 e voe istimet e oa bet 714 231 koll brezel (lazhet, gloazet ha steuziet), 377 231 evit ar C'hallaoued ha 337 000 e-kostez an Alamanted. Keidenn ar c'holloù dre miz a oa 70 000. Evit studiadennoù er bloavezhioù 2010 e vefe uheloc'h ar c'holloù gant 976 000 e-pad an emgann, hag 1 250 000 e Verdun a-hed ar brezel a-bezh.\n1 Adkemer er sevenadur\nTaolenn gant Henri Georges Jacques Chartier (1859-1924)\nVerdun : Visions d'histoire, gant Léon Poirier (2006).\nVerdun vu par le cinéma des armées, produet gant an ECPAD (2008).\nVerdun, 90 anniversaire, gant Daniel Costelle, (2006).\nLe Siècle de Verdun, gant Patrick Barbéris (2006).\nThe Great War, produet gant ar BBC, (1964). Verdun en teulfilm : rannbennad 11, Hell cannot be so terrible.\nChristophe Gué, « Verdun », in François Lagrange (dir.), Inventaire de la Grande Guerre, Universalis, 2005.\nAlexandre Niess « Du Chemin des Dames à Verdun. Caractéristiques de la mémoire de la Première Guerre mondiale dans les monuments aux morts de la Zone Rouge » in Dan Brewer, Patricia Lorcin (dir.), Spaces of War. France and the Francophone World, University of Minnesota, à paraître en 2008.\n↑ 1914-18, la Der des Ders\nAdtapet diwar « https://br.wikipedia.org/w/index.php?title=Emgann_Verdun_(1916)&oldid=1954875 »\nKemmoù diwezhañ degaset d'ar bajenn-mañ d'an 15 C'hwe 2022, da 09:29.


REDADEG : DILUN E NAONED ! - Skol Diwan Naoned\nREDADEG : DILUN E NAONED !\n23 a viz Mae 2014\n3 c’hlasad o deus prenet pep a gilometr evit ar Redadeg 2014 :\nAr re grenn hag ar re vras, klasad Olier ha Ronan, er skol-vamm, a redo ar c’hilometr 465, da 20h44, etre ti-kêr Naoned ha Kastell Duged Breizh.\nAr re CP ha CE1, klasadoù Kristof ha Gwen, a redo ar c’hilometr 472, da 21h31, etre Ti Keltiek ha plasenn Viarme.\nAr skolaerien ivez o deus prenet ur c’hilometr. Emaint o vont da redek ar KM 445, da 18h31, er Paquelais.\nAr vugale, pe ar familhoù, hag a garfe redek gant ar c’hlasadoù-se, pe ambrougañ anezho, a vo deuet mat, evel-just.\nAn AEP hag Evit Diwan o deus prenet ivez un nebeud kilometroù : lakaait hoc’h anv ivez war an daolenn a zo dindan ar pratel evit redek holl asambles etre Koeron ha Sant Stefan Brengoloù (KM 486 da 495), etre 23h04 ha 00h04.\nUn daolenn inskrivañ a zo dindan an disglavenn, er skol, stag ouzh ar banell Redadeg.\nUr fest vras a vo plasenn Viarme, gant sonadegoù hag abadennoù a bep seurt, etre 18h30 ha 22h30.\nUr stand a vo dalc’het eno gant hor skol, ur stand krampouezh hag evajoù. Aze ivez e vo ezhomm eus tud evit labourat a youl vat.\nEvit gouzout hiroc’h e c’hellit mont e darempred gant ar skolaerien, sellout ouzh ar banell Redadeg dindan an disglavenn pe choazh mont war lec’hienn ar Redadeg : www.ar-redadeg.org\nNa zisoñjit ket mont da deurel ur sell ouzh klip ofisiel ar Redadeg, hag ouzh an hini disofisiel, graet evit ar vugale.


Santez Tereza Vihan - La vie de Ste Thérèse de l'Enfant-Jésus en BD et en breton, Bretagne, Régionalisme, Nos Rayons - Chiré\nSantez Tereza Vihan - La vie de Ste Thérèse de l'Enfant-Jésus en BD et en breton\n› Santez Tereza Vihan - La vie de Ste Thérèse de l'Enfant-Jésus en BD et en breton\nEditeur: EMGLEV AN TIEGEZHIOU (EDITIONS)\nUr plac'hig vihan e voe, ha neuze ur vaouez yaouank : da 24 bloaz e varvas. En ur gêr vihan e oa o chom, gant nebeut a dud he devoe darempredoù, ha, ken abred ha d'he femzek vloaz ez antreas en ur gouent kloastret en he c'hêr c'henidik.\nUgent vloaz war-lerc'h he zremenvan avat, e tisklerias sant Pius X ez eo "ar santez vrasañ eus an amzer kempred". E 1925, Pius XI he lakaas war roll ar sent ha da batronez ar misionoù, daoust ma voe berr-tre he beaj nemetañ, betek Roma ! E 1997, da geñver kantved deiz-ha-bloaz he donedigezh en Neñvoù, e kinnigas\nar pab Yann-Baol II he "hent speredel bihan" d'an holl gristenien, evel un hent asur-tre evit en em santelaat.\nLezet he deus war he lerc'h, war c'houlenn he superiorezed, tri dornskrid, a voe embannet en holl yezhoù ar bed, dindan an anv "Istor un ene".\nEn ur lenn ar skridoù-se e teujod da gompren pegen bras e voe kalonegezh, feiz, brokusted-ene, ha dreist-holl ar garantez evit Doue hag an nesañ, a leunie kalon ar plac'h vresk-mañ.\nSetu aze istor kaer, fromus ha dispar santez Tereza ar Mabig Jezuz hag an Dremm-Santel, a vez karet er bed a-bezh, hag a anavezer dreist-holl dindan anv "Santez Tereza vihan" pe "Santez Tereza Lisieux".\nISBN : 9782910493301\nTitre : Santez Tereza Vihan - La vie de Ste Thérèse de l'Enfant-Jésus en BD et en breton\nAuteur : LEHIDEUX (Guy)\nEditeur : EMGLEV AN TIEGEZHIOU (EDITIONS)\nSainte Thérèse de Lisieux - (CHL 01) LEHIDEUX (Guy) 7.50 €\nUne petite fille : Thérèse Martin, racontée aux enfants BERNOS DE GASZTOLD (Carmen), TEMPLE (B), JOCAS (B) 5.50 €\nThérèse de l´Enfant-Jésus - BHBV 08 RICHOMME (Agnès) 8.50 €\nThérèse la Petite VINCENT (Jacqueline), RAVEL (Jacques) 6.50 €\nThérèse, la petite fleur de Lisieux LA RONCIERE (Bénédicte de) 12.80 €\nThérèse - CD 21076 CDFP 14.90 €


Pajenn:Dizanv - Choége nehué a gannenneu spirituel.djvu/16 - Wikimammenn\nPajenn:Dizanv - Choége nehué a gannenneu spirituel.djvu/16\nMalheur d’er péhour a ofto bet er ntarhue de lacat reihtaet én é gortsciance ! N*en dé quet ean é nezé a gâttta er pehet, maes er pebet er huitta. Nac en Tadeu Sart-< tel, nac en Ilis ne hum fiant quet calz ar er hovézioneu-zé fbrcet ha comman-det dré er marhue toste; ha Doué même, él lézen ancidn ha nehué, a lâre ê idserve bet en aer ag er marhue é van-geance terrible eit er péhour. Er péhour er galhuou, mses n*er cheleuou quet. Doué en dou é dro : ean a reï goab a nehou ehué , en insultou, hac er pénour a varhuou én é behet: in pcccato vtstro moñtminu Joan. 8. Péh folleah gortoz er marhue eit hunt-gonvertissein, ha chongeal monet d’er Ba-raouis goudé en dout auêrhet durant et vuhé dré hent en ihuern ! Durant eryehet enta é teli er pdhour lacat poén de hum gonvertissein de .Zoué. Mé oulen berman pegource é éellou er péhour-zé gobér aessan ur Govézion vat ;*quen necessdr eit é salve-digueah ? Certein-é , aessoh vou debou hé gobdr én ur Retraite dn ur Mission.\nEr pehour-zé, eit retourne de Zoud , péhâni er galhue hac er menace ma n*a-soeisse, a gùitta er bcd, é ol aflFaerieu hac ambarrasaral, hum denne eit eih dé dn ur Retraite pé en ur Mission, eit chongeal hcmp quin én é gonsciance, dn inean , én i salvedigueab; hac aveit er secour de hum denne ag er vouillen é péhani é ma\nAdtapet diwar « https://br.wikisource.org/w/index.php?title=Pajenn:Dizanv_-_Choége_nehué_a_gannenneu_spirituel.djvu/16&oldid=149197 »


Pavez - Wikipedia\nPavezioù e kreiz kêr Roazhon\nO lakaat pavezioù\nAr pavezioù zo tammoù mein karrezek implijet evit goleiñ gorre ar straedoù, an hentoù.\nGwechall e vezent implijet evit an holl hentoù. An implij kentañ a voe graet anezho a-vras a oa gant ar Romaned, evit sevel o hentoù. Bremañ e vezont kavet evit tammoù hentoù kozh, pe evit straedoù e-kreiz ar c'hêrioù, kentoc'h.\nPeurliesañ ez int graet gant mein benet a-ratozh (greunit peurvuiañ), a-wechoù ivez gant tammoù betoñs, gant brikennoù (en Izelvroioù da skouer) pe c'hoazh gant tammoù koad.\nBremañ e vez implijet nebeutoc'h ar pavezioù rak rak doareoù all zo da c'holein an hentoù : gwisket e vezont gant ter-du peurvuiañ. Evit meur a abeg eo bet dilezet ar pavezioù : trouzus eo an hentoù goloet ganto, tordoroset int ha ne dremener ket ken plaen warno, pe e vefed o ruilhad gant kirri, gant marc'hoù-houarn pe o kerzhet.\nAdtapet diwar « https://br.wikipedia.org/w/index.php?title=Pavez&oldid=1681157 »\nDernière modification le 8 Gen 2016, à 17:29\nKemmoù diwezhañ degaset d'ar bajenn-mañ d'an 8 Gen 2016, da 17:29.


James Bond girl - Wikipedia\nSkouerioù James Bond girls\nUr Bond girl, pe James Bond girl, a vez graet eus ur vaouez e karantez gant James Bond pe o harpañ anezhañ er romantoù, filmoù, pe c'hoarioù video. Anvioù ar Bond girls a c'hell bezañ c'hoarioù gerioù evel evit Pussy Galore, Plenty O'Toole, Xenia Onatopp, pe Holly Goodhead c'hoazh.\nUr James bond girl a c'heller ober ivez eus un aktourez he devoa c'hoariet ur roll evel-se, evel Ursula Andress, Honor Blackman pe Eva Green.\nN'eus reolenn sklaer ebet evit gouzout peseurt maouez a c'hellfe bezañ ur Bond girl ha peseurt roll a vo ganti. Gellout a ra bezañ harperez pe eneberez da James Bond, pouezus evit kefridioù hennezh pe dister. Un nebeud maouezed evel Judi Dench M, pe Camille Montes, maouez ar spiañ bolivian a sikour Bond en Quantum of Solace, hag ar re-se n'int ket dedennet gant karantez ar paotr. Ne vez ket graet Bond girls anezho da vat a-benn neuze. En desped da-se e vez graet eus M hag he roll diazez ur Bond girl pe Bond woman.\nEr romantoù[kemmañ | kemmañ ar vammenn]\nTost en holl romantoù pe danevelloù James Bond gant Ian Fleming e kaver ur vaouez pe meur a hini hag a c'hallfed ober Bond girl anezho ; darn anezho a adkaver er filmoù ivez. Ar James Bond girls krouet gant Fleming o deus tresoù damheñvel (d'an nebeutañ er stumm lennegel). Dre-vras int merc'hed o deus e-tro 20 vloaz ; e-keñver Bond ez int dek vloaz yaouankoc'h dre vras.\nAwen Fleming evit ar Bond girls a c'hallfe bezañ ur vaouez bet e garantez, Muriel Wright, rak hervez The Times:\n"(she) has a claim to be the fons et origo of the species: pliant and undemanding, beautiful but innocent, outdoorsy, physically tough, implicitly vulnerable and uncomplaining, and then tragically dead, before or soon after marriage."\nWright a oa 26 vloaz ha "koant eston" p'he devoa kejet gant Fleming e 1935. Ur sportourez ampart e oa : rederez moto, skierez, c'hoarierez polo. Wright a oa dieub hag un top model pinvidik. Sot he oa gant Fleming, en desped d'ar fed e oa-eñ merc'hetaer daonet. Aet eo da Anaon e-kerzh ur vombezadenn dre aer e 1944. Fleming a oa bet drastet da vat, lavaret a rae diwar-benn Wright e oa "too good to be true".\nUrsula Andress (evel Honey Ryder) en Dr. No (1962) zo dreistbrudet evel ar c'hentañ Bond girl, memes ma oa bet Eunice Gayson evel Sylvia Trench ha Zena Marshall evel Miss Taro er memes film, Goldfinger (1964). Adalek an trede film e kavet ur Bond girl pe meur a hini er filmoù.\nAdtapet diwar « https://br.wikipedia.org/w/index.php?title=James_Bond_girl&oldid=1864535 »\nKemmoù diwezhañ degaset d'ar bajenn-mañ d'an 30 Gen 2020, da 17:35.


Yapakeu - Goude 'vefe... lennegezh e brezhoneg\nGoude \_'vefe... lennegezh e brezhoneg\n"N'eus ket nemed ur sindikad..."\nam boa klevet dez-sul 18 a viz Ebrel, e-kerzh an abadenn Red an amzer. Ar frazenn he-hunan n'eo ket direizh... nemed ha selled a raer ouzh ar pezh a faota d'an den lâred (a gomprener gant ster e gomzioù a-hend-all, ha gant an destenn distroet en galleg a zo skrivet dindan) : "il n'y a pas qu'un syndicat..."\nEn brezhoneg avad, "n'eus ket nemed ur sindikad" a dala ar c'hontrel : "il n'y a qu'un syndicat" ! Splann eo amañ eo bet soñjet an droienn diwar ar galleg, hag an heni a ra war-dro lakad an istitloù galleg, pe e ra-heñv ar memes fazi ive, peotramant en deus divinet e se an heni 'faote d'egile lâred.\nKar e brezhoneg n'eo ket evel en galleg* evid ar sort troiennoù : gall' a raer distagañ, kichen-ha-kichen, meur a c'her hag a zegasa ar stumm nac'h, n'eont ket kontrel an eil d'egile, mont a-du an eil gant egile ne lâran ket. "N'eus mann", N'eus mann ebed", N'eus ket mann ebed" a dala oll "il n'y a rien".\n[* añfin, en galleg Breizh-Uhel am eus klevet alies "y a pas rien"...]\nEmaoc'h o vont da c'houll : petra e oa gleet dehañ bezañ lâret neuze ?\nSet' amañ :\n"Oushpenn ur sindikad zo"\n"Estreged ur sindikad zo..." pe "Estroc'h evid ur sindikad zo..."\nPask eo hizio !\nPiw 'ra petra ?\nRetour aux articles de la catégorie Brezhoneg a-hed, a-dreuz hag hebioù... - Retour à tous les articles\nBrezhoneg a-hed, a-dreuz hag hebioù...


Thierry Chatel, partie de son interview\nVous êtes ici : Accueil › Non classé › Thierry Châtel, la botanique en breton – II\nThierry Châtel, la botanique en breton – II\nPublié le 19 janvier 2017 par Huonic Servane dans Non classé\nThierry Châtel a conçu un guide botanique en langue bretonne, fruit de longues années de travail passionné. Instituteur bilingue en retraite à Loguivy-Plougras, il a publié « Bleunioù struzh Breizh », un ouvrage de botanique entièrement en langue bretonne.\nPar Jean-louis le Mée.\nBleunioù Struzh Breizh. Interview an aozer, Thierry Châtel. (Eil lodenn.)\nAr Bleunioù ho peus studiet a zo gwriziennet mat, abaoe miliadoù a vloavezhioù, e Breizh, neketa ? Met daoust hag ez eus bleunioù « estren » arruet er c’hantved diwezhañ ?\nDisplijout a ra ar spesadoù aloubus d’al liorzherien, evel Miskoulm Japan, Balzam-Himalaya, hag en em led war o douaroù… Evidon ez int un digor war ar bed, beajoù posupl hep kuitaat Breizh ! Gant plijadur em eus taolennet ha badezet Brug-roz-Turkia, Beverez-Himalaya, Milskoulm-Sakhalin hag un dudenn evit ar mojennoù da zont… Skilfoù-gwrac’h-du-Afrika !\nEvel ma ouzoc’h un enklask a zo bet, nevez ‘zo, evit dibab ur Blantenn-ardamez evit Breizh. An Iwerzhoniz o deus ar Melchon, ar Skoziz o deus dibabet an Askol. Hor c’hendirvi a Vro-Gembre o deus ar Pour. Evit ar Vretoned ar choaz a zo kouezhet, a-hervez a ouzon, war Al Lann ( Ulex europeus, minor).\nSkoazellet em eus luskad ar raktres-se met n’on ket bet pedet er juri war-lerc’h. Plijet eo ar boblañs gant an diviz, n’eus ket da dortal. Koulskoude, n’on ket sur ez eus aze un disoc’h a-feson. Rak peseurt Lann e vez komzet dioñtañ? Lann-kezeg (pe lann-bil), Lann-brezhonek (pe Lann-ki), Lann-gallek ? Met, met… gant un doare skianteloc’h da brederiañ e vefe bet dibabet ur blantenn all…\nMa choaz personel a vefe bet kentoc’h ul louzaouenn dibar evel Ar C’hrampouezh-mouezhig (Umbilicus rupestris). Hoñ’zh a gresk kenkoulz war ar reier hag etre mein ar mogerioù kozh, pell deus an nen pe tostik dezhañ, war e buñs. Kap e vez da greskiñ a-us d’an douar pe da grec’h, en darboujoù ‘vel ‘ vez lâret dre amañ: brav, uvel, dalc’hus eo ar blantenn-se. Debret e veze gwechall-gozh delioù ar « c’hrampouezh glas-se» e-giz saladenn d’an nevez-amzer ! « Kribet » e veze ar bleuñv da ginklañ al leur evit gouelioù relijiel. Trouz a veze graet gant ar vugale oc’h implij un delienn evel ul lañchenn ! Louzaouet e veze ar gorioù gant ar blantenn-se ivez. En ur gêr, ar Vleunienn-se a zastum ar vreizhadelezh penn-da-benn enni: dalc’husted, eürusted, speredelezh, berr-ha-berr, ar stumm da vezañ breton. Ardamez e demz-spered e vefe.\nLârit dimp evit hol lennerien, Thierry, peseurt kuzulioù e c’hellit reiñ dezho ha peseurt kentel ho peus tennet diwar ho mell labour ?\nKentañ tra… Pegen pinvidik eo an hengoun yezhoniel e keñver bed ar plantennoù ! Ene Pobl-Vreizh a vez c’hwezhet diwar an anvioù-se. Blaz ar yezh vrezhonek da vat ! ha pegen frouezhus eo. Pav-marc’h, Bara-gad, Feunteun-al-Laboused, Piz-an-touseg… a ziskouez ijin hag eñvor a-stroll tud an amzerioù gwechall.\nEil dra, skiant-prenet an dud evit en em louzaouiñ (Louzaouenn-an-derzhienn, Louzaouenn-an- troc’h, Louzaouenn-ar-galon h.a., h.a.) a zo divent. E pennoù tud hor maezioù en em gave al loened war ar memes live egeto, ken talvoudus e oant : Trinchiñ-logod, Louzaouenn-ar-Goukoug, Pav-bran, Roz-naer, Panez-moc’h. En amzer-vremañ, ne daoler ket pled a-walc’h ez eus ‘tal-kichen ac’hanomp maouezed ha paotred hag a zo vevañ c’hoazh didrouz en ur framm « ekologel » emaomp o huñvreal warnañ. Merzomp, memestra, e c’hall ar boblañs ober fazioù gwech ha gwech all en implij lod eus al louzeier…\nTeirvet dra, pegen start ar feiz pe ur serten kest speredel a zo plantet c’hoazh e kalon an dud. Ar bed a zo evito ur marvailh kempennet gant nerzhioù hollgalloudek. Traezhoù-ar-Mabig-Jezus, Skav-ar-Werc’hez, Louzaouenn-Sant-Kado, Bokedoù-Santez-Nonna ha meur a hini c’hoazh a zo testenioù eus levezon ar relijion ha zoken hini « ar bord all » a vez o pouezãn en o buhez bemdeziek.\nEn ur beurachuiñ al levr-se, on bet fromet o tizoleiñ e vez kinniget dimp, digoust…, tost d’hom zier, un hollad louzoù ! En em c’houlenn a ran bremañ ‘blam da bara ez eus kement a vadelezh el louzeier. Ya, pas nemet plantennoù a c’heller implij met muioc’h c’hoazh : madelezh. Da bep hini ac’hanomp klask reiñ ur respont, speredel pe get..\nEvit prenañ levr Thierry CHÂTEL (ment A4, 264 f., war baper tev), kasit 25 Euro + 5 € evit ar mizoù-kas, da : Th. Châtel, Garzh al laour bras, 22 780 Logivi-Plougraz. Pe kit da welet anezhañ en e di kozh.\nAl Legestr Kreizig, gant perzh an aozer.\n← Thierry Châtel, la botanique en breton\nVoyage d’étude au Danemark →


ForumAlbumsNewsModeBeautéMamanPsychoDécoCuisineSociétéCultureVoyageDIYMariageSexoFormeAstroTests Produits\tDéfilés Prêt à porterHaute coutureParisLondresMilanNew YorkForumsAlbums\tUn hiver chaud et élégant chez Fendi Accueil / Mode / Défilés / Un hiver chaud et élégant chez Fendi Un hiver chaud et élégant chez Fendi photos 18078 visites\tUtilisez les flèches droite et gauche de votre clavier pour naviguer dans l'album.\n123\t16 . Un hiver chaud et élégant chez Fendi 17 . Un hiver chaud et élégant chez Fendi 18 . Un hiver chaud et élégant chez Fendi 19 . Un hiver chaud et élégant chez Fendi 20 . Un hiver chaud et élégant chez Fendi 21 . Un hiver chaud et élégant chez Fendi 22 . Un hiver chaud et élégant chez Fendi 23 . Un hiver chaud et élégant chez Fendi 24 . Un hiver chaud et élégant chez Fendi 25 . Un hiver chaud et élégant chez Fendi 26 . Un hiver chaud et élégant chez Fendi 27 . Un hiver chaud et élégant chez Fendi 28 . Un hiver chaud et élégant chez Fendi 29 . Un hiver chaud et élégant chez Fendi 30 . Un hiver chaud et élégant chez Fendi Rejouer\nVoir / Cacher la mosaïque\tTags associés :\t#Défilé Fendi#Fendi\t+\tCommentaires